Minuri/sinhala-corpus-wikipedia huggingface dataset:
එමෙන්ම පළමුවන කැතරිනා සාර්තුමිය සාධාරණ පාලිකාවක් වූ බව තම දියණියන් දෙදෙනා සිටියදී කිරුලේ ඊලඟ උරුමය මහා පීටර් ගේ පළමු කසාදයේ මුනුපුරා වූ දෙවන පීටර් කුමරු වෙත පැවරීමෙන් පෙනීයයි
තුන් වසක් දැහැමෙන් සෙමෙන් රුසියාව රාජ්‍ය කල ඕ 1727 දී පෙණහළු ආබාධයකින් මිය ගියාය
එවකට ඇගේ වයස හතලිස් එකකි
දෙවන පීටර් තම ගරු කටයුතු සීයාට කොහෙත්ම සමාන වූයේ නැත
රාජ්‍යපාලනය කෙරේ උනන්දුවක් නොදැක්වූ ඔහු රුසියානු නාවුක හමුදාව නොසලකා හැරියෙය
සාර් තුමා වැඩි කාලයක් ගත කලේ කාඩ් ක්‍රීඩාව හෝ වොඩ්කා පානය කිරීම වෙනුවෙනි
1729 ජනවාරියෙදී ඔහුට සරම්ප වැලඳින
ජනවාරි 30 දා අළුයම මියයාමට මොහොතකට පෙර උණ විකාරයෙන් දෙඩවීමට ගත් පීටර් මෑතකදී මිය ගිය තම සොයුරිය බැලීමට සඳහා අසු සූදානම් කරන ලෙස අණ කල බව ජනප්‍රවාදයේ කියවේ
මහා පීටර්ට වෙනත් පිරිමි දරු මුනුපරන් නුවූ බැවින් ක්‍රෙම්ලිනය යලිත් උරුමක්කාරයකු නම් කිරීමේ ගැටළුවට මුහුණ පෑවාය
ඒ සඳහා සුදුස්සා ලෙස තෝරා ගැනුනේ පීටර්ගේ නැසීගිය ආබාධිත සුළු සොයුරු පස්වන ඉවාන්ගේ දියණිය වූ ආන්නාය
දරදඬු තීරණ අරබයා ඈ තම මාමා තමටම ප්‍රසිද්ධියක් දැරුවාය
1735 දී ක්‍රිමියන් තතාරයන් යුක්‍රේනයට කඩා වැදුන අතර ඔටෝමන් වරු කොකෙසස් ප්‍රදේශයට පහර දුන්හ
මෙය 1710 එකඟතාව උල්ලංඝනය කිරීමක් ලෙස දුටු ක්‍රෙම්ලිනය පර්සියාව හා හිවිසුමකට එළඹෙමින් තතාරයන්ට හා තුර්කීනට එරෙහිව යුද ප්‍රකාශ කලාය
ක්‍රිමියානු අගනුවරර කඩා පැන ඛාන් ගේ මාලිගයට ගිනි ලෑ රුසියානුවෝ 1710 දී ස්වීඩ්නයේ චාල්ස් පිටුවහල් කිරීමේ මිල වශයෙන් 1710 දී ඔටෝමන් වරුනට භාරදීමට සිදුවූ ඇසොව් ප්‍රදේශයත් දකුණූ යුක්‍රේනයේ ඔචෙකොව් වරායත් අත්පත් කොට ගත්හ
කෙසේ වුවද වසංගත රෝග පැතිරයාම ක්‍රියාන්විතය තාවකාලිකව අත් හිටුවීමට සාර් තුමියට සිදු විය
ඔටෝමන් අධිරාජ්‍යයට එරෙහිව රුසියාව තනිවම දිනාගත් කැපී පෙනෙන සාර්ථකත්වය ගැන ඊර්ෂ්‍යා සහගත වූ ඔස්ට්‍රියාව ද 1737 දී රුසියාවට පක්ෂව යුද්ධයට සම්බන්ද වූවාය
එහෙත් ඇගේ අඩු සූදානම නිසාත්, බෝල්කන් ප්‍රදේශයේ ඉස්ලාමීය ස්ලාව් වරු ජර්මන් පාලනයකට වඩා ඔටෝමන් පාලනයකට කැමැති වීමත් නිසාත් ඈ ඉක්මනින්ම පරාජය කරනු ලැබුවාය
කෙසේ වුවද කොකේසක් පෙරමුණේ තුර්කි හමුදා පරාජය කල රුසියානුවන් බටහිර යුක්රේනයේ කොටින් බලකොටුව අත්පත් කොටගැනීම නිසා කැළඹී සිටි ඔටෝමන් වරු වහා ඔස්ට්‍රියාව සමඟ සාම ගිවිසුමකට එලඹූනෝය
ක්‍රෙම්ලිනයට වේදනා ගෙන දුන්නේ හැබ්ස්බර්ග් අධිරාජ්‍යයේ දකුණු දිග වසම වූ ස්ලාව් බහුතරයක් සහිත සර්බියානු රාජධානිය තුර්කි පාලනයට නතු විමය
1741 ඔක්තෝබරයේදී ඇනා සාර්තුමිය වකුගඩු ආබාදයකින් මිය ගියේ තම ඥාති මුනුපුරා වූ වයස මාස දෙකක් වූ හයවන ඉවාන් කුමාරයා උරුමක්කාරයා ලෙස නම් කරමිනි
එහෙත් මේ නම් කිරීම පිළිබඳ බොහෝ මතබේද ක්‍රෙම්ලිනය තුල මෙන්ම ඉන් පිටතද විය
නොවැම්බර් 25 මහා පීටර්ගේ හා පළමු කැතරින් ගේ බාල දියණිය වූ තිස් දෙහැවිරිදි එලිසෙබෙත් කුමරිය සන්නාහය පැලඳ අසුපිට නැඟී ක්‍රෙම්ලිනය රැකවල් කල ප්‍රියොබෂෙන්ස්කි නැමති රෙජිමේන්තුවේ මූලස්ථානයට පැමිණ අසිපත වනා මෙසේ විමසුවේලූ
“නුඹලා පක්ෂපාතී කාටද
සැබෑ උරුමක්කාරයා වන මටද, නැතනම් තවත් බොරු කාරයෙකුටද
” නිලධරයෝ හා සෙබළු ඈට පක්ෂපාතීත්වට දිවූරූහ
බිළිඳු සාර් ඇතුළු පවුලේ සමීප ඥාතීන් සිරගත කිරීමට නියෝග කල ඈ තෝමෝම පළමුවන එළිසෙබෙත් ලෙස කිරුළු පැලන්දාය
1756 යුරෝපයේ මහ යුද්ධයක් ඇතිවිය
මෙය සත් අවුරුදු යුද්දය [Seven Years War] ලෙස හැඳින්වේ
මීට මුල් වූයේ සම්ප්‍රදායික ජර්මන් වාස භූමි වල අයිතිය අරබයා ප්‍රසියාව හා ඔස්ට්‍රියාව යන සහෝදර වාර්ගික දෙබෑයන් අතර පැන නැඟුන අර්බුදයයි
යුදකාමී ප්‍රසියාවේ දෙවන ෆෙඩ්‍රික් ඕඩර් නිම්නයේ වූ වර්ග සැතපුම් පහලොස්දහසක සයිලේසියාව ඈඳාගත් අතර අසරණ වූ ඔස්ට්‍රියාවේ හැබ්ස්බර්ග් රාජවාංශිකයෝ උදවු ඉල්ලා ක්‍රෙම්ලිනයට හසුන් යැවූහ
දෙවන ෆෙඩ්‍රික් ගේ යුදකාමී පිළිවෙත එළිසෙබෙත් සාර් තුමියටද රිසි නැත
තරුණ ප්‍රසියාව දිනෙක තම අධිරාජ්‍යට තර්ජනයක් විය හැකි බව ඇගේ රාජකීය සිතට හැඟේ
ෆෙඩ්‍රික් නිසි තැන තැබීමෙහිලා සිතා ප්‍රංශය හා ඔස්ට්‍රියාව සමඟ සම්මුතියක් ඇතිකොටගත් ඈ හැබ්ස්බර්ග් වරුනට සහාය පිණීස විශාල හමුදාවක් යුරෝපයට යැව්වාය
1761 සීතසමයේ ඕඩර් ගඟ තරණය කල රුසියානුවෝ බර්ලිනය වැටළූහ
බර්ලින් නුවරු සංත්‍රාසයෙන් ඇලැලී ගියාහ
“කොසෑකයෝ පැමිණෙති
” බටහිර ජනප්‍රවාදයට අනුව කාර්පෙතියන් වැටියට එපිටින් විසූ උහු බිහිසුනු සතුරෝය
පෙබරවාරි 15 දාට පෙර හමුදාමය තත්වයේ ප්‍රගතියක් ඇති නුවුවහොත් තමා වස පානය කරන බව දෙවන ෆෙඩ්‍රික් ප්‍රධාන ඇමතියාට දැනුම් දුන්නේය
එහෙත් 1761 නත්තල් දා (නව දින දර්ශනයට අනුව 1762 ජනවාරි 05) එළිසෙබෙත් සාර් තුමිය මිය පරලොව ගියේ යුරෝපයේ ඉරණම නැවත වරක් තීරණාත්මක ලෙස වෙනස් කරවමිනි
ක්‍රෙම්ලිනයේ නව උරුමක්කරු වූයේ ඇගේ ලොකු අක්කාගේ පුතා වන තුන්වන පීටර්ය
පීටර් ගේ පියා ස්වීඩ්න් ජාතික ආදිපාදයෙකි
තම ජර්මන් සම්භවය නිසා නව සාර් දැඩි ප්‍රසියානු හිතවාදී අදහස් දැරීය
බර්ලිනයේ ගේට්ටු අසල සිටි රුසියානු හමුදාවට නවතින ලෙස අණ කල තුන්වන පීටර් ඔස්ට්‍රියාව හා ප්‍රංශය සමඟ වූ සම්මුතිය අහෝසි කොට ඔවුනට එරෙහිව ප්‍රසියාව හා අත්වැල් බැඳ ගත්තේය
වස බීමට සූදානම්ව සිටි ප්‍රසියාවේ තුන්වන ෆෙඩ්‍රික් මේ හේතුවෙන් ‘මහා ෆෙඩ්‍රික්’ [Fredrick the Great] ලෙස ඉතිහාසගත වූ අන්දමත්, එම අන්දරය ජන කථාවක් ලෙස ඉදිරි ජර්මන් පරම්පරා ඔස්සේ වෘන්තාන්ත ගතවූ අන්දමත්, “හිට්ලර්ට මඟ පෙන්වූ සිහින දකින්නා - මහා ෆෙඩ්‍රික්' යන පෙර ලිපියෙන් විස්තර කොට ඇත
යුරෝපය ට අතිශය තීරණාත්මක සන්ධිස්ථානයක් වූ සත් අවුරුදු යුද්ධය අතරතුරදී ක්‍රෙම්ලිනය සිදු කල මේ හදිසි පිළිවෙත් මාරුව නොවන්නට ලෝකයේ අනාගතය වඩාත් වෙනස් වනු ඇත
දෙවන ෆෙඩ්‍රික් එදා වසබී මියගියේ නම් පළමු ලෝක යුද්ධය හෝ දෙවන ලෝකය යුද්ධය කිසිදා හට නොගැනීමට ඉඩ තිබින
සියවස් දෙකකට පසු හිට්ලර් පැවසුවේ ජර්මන් වරු ‘බ්‍රැන්ඩන්බර්ග් හාස්කම’ ලෙස ඉමහත් ආස්වාදයෙන් සමරන මෙම සිදුවීම ලෝකයේ ස්වාමි ජාතිය වීමට දෛවය විසින් ජර්මනියට දුන් වරම සනාථ කෙරෙන ඓතිහාසික උදාහරණයක් බවයි.

Chamara Siriwardene

ස්වර්ණමය යුගය

සෙංකඩගල කීර්ති ශ්‍රී රාජසිංහ රජු ලන්දේසීන් ලංකාවෙන් පිටමං කිරීම සඳහා ඉංග්‍රිසීන් සමඟ මන්ත්‍රණය කරමින් සිටි 1762 බක් මසදී ජර්මන් ලේ ඇති සුදුමැලි පෙනුමැති තුන්වන පීටර් සාර්තුමා ප්‍රසියාව සමඟ ගිවිසුමක් ඇති කොටගැනීම නිසා යුරෝපයේ බලතුලනය මුළුමනින්ම වෙනස් වූ අතර අසරණ වූ හැබ්ස්බර්ග් වරුනට සතුරු ප්‍රසියාව හා සාම ගිවිසුමකට එලැඹීම සිදුවිය
බ්‍රැන්ඩන්බර්ග් හාස්කම විසින් මහා ෆෙඩ්‍රික් බවට පත් කරනු ලැබ සිටි දෙවන ෆෙඩ්‍රික් අගතියකින් තොරව සයිලේසියාව ප්‍රසියාවට ඈඳා ගත්තේය
මෙසේ රුසියාවේ විදෙස් පිළිවෙත හා යුරෝපයේ අනාගතය කණපිට පෙරළූ තුන්වන පීටර් තවත් මතභේදාත්මක ප්‍රතිසංස්කරණය රැසකට මුල පිරීය
ඔහු රුසියාවේ ස්ථාපිත කිරීමට අදහස් කල ආගමික නිදහස ඒ වන විට යුරෝපයේ පවා තහවුරු කොට තුබුනේ නැත
මහා පීටර් ගේ පොලිස් බලකාය ද අහෝසි කල ඔහු රුසියාවේ පළමු බැංකුව විවෘත කරමින් නිදහස් ආර්ථික පිළිවෙත දිරි ගැන්වීය
ස්වීඩ්නයට එරෙහිව රුසියාවේ සම්ප්‍රදායික මිතුරා වූ ඩෙන්මාර්කය ආක්‍රමණය කිරීමට තුන්වන පීටර් සාර්තැන කල්පනා කලේ ඉන් අනතුරුවයි. එහෙත් ඩෙන්මාර්ක් යුද්ධය ක්‍රෙම්ලිනය තුල ජනප්‍රිය වූයේ නැත
පිළිවෙත් මාරුව කෙරේ අමනාපයෙන් පසුවූ ප්‍රභූ වරුන්ගේ මතයවූයේ දැන් දැන් රුසියාව යුරෝපයේ ජර්මන් උවමනා එපාකම් වෙනුවෙන් පෙනී සිටින බවකි
ජර්මන් ගති පැවතුම් ඇති සාර්තුමා දේශප්‍රේමී නොවන යුද්ධයක් අරඹා ඇතැයි තැන තැන මැසිවිලි නැඟින
අරුමය වූයේ විරුද්ධ වාදීන් අතර ඔහුගේ ජර්මන් ජාතික බිරිඳ වූ සොෆී වොන් අන්හෝල්ට් ඩෝර්න්බර්ග් පෙරමුණේම සිටීමය
කසාදයෙන් පසු කැතරිනා ඇලෙක්සියෙව්නා නම් වූ ඈ රුසියාවට දැඩි ලෙස ඇළුම් කල අතර ඔවුන්ගේ බස චතුර ලෙස වැහැරූවාය
ප්‍රසියාවට බුරුලක් නොපෙන්වූ නැසී ගිය එළිසෙබෙත් සාර් තුමිය පවා ඈ කෙරේ ඇතිකොට ගත්තේ ඉමහත් ප්‍රසාදයකි
සාර් යුවල අතර වර්ධනය වූ නොමනාපකම් වලට දේශපාලනික මෙන්ම පිටස්තරයනට කොහෙත්ම අදාල නැති පෞද්ගලික කරුණුද තිබුන බව ද සැබෑය
ඒවා කොයි කා අතරත් තිබිය හැක
කුමන්ත්‍රණයක් සිදුවිය හැකි බවට ඉව වැටුන තුන්වන පීටර් තමාට එරෙහි යැයි සැක කෙරුන ප්‍රභූන් කිහිප දෙනෙක් සිරභාරයට ගැනීමට නියම කලේය
ක්ෂණික පියවරක් නොගතහොත් අමාරුවෙ වැටීමට ඉඩ ඇතැයි බෝයර් වරු කැතරිනා දේවියට අනතුරු ඇඟවූහ
පසුදින ඈ අසුපිට නැඟී ඉස්මේලොව්කි නැමති හමුදා රෙජිමේන්තු මූලස්ථානයට ගොස් රුසියාව අනතුරකට මුහුණ පා ඇතැයි නිලධාරීන් හා සෙබළුන් අමතා දීර්ඝ කථාවක් පැවැත් වූවාය
ඈට පක්ෂපාතීත්වය පල ඔවුහු ඇගේ අණ මත සාර්තුමා සිරභාරයට ගත්හ
ඔහුට සිහසුන හැරයාමේ නිවෙදනයකට අත්සන් කිරීමට බල කරන ලදී
ලෝකයා පුදුමයට වූයේ ඔහුගේ බිරිඳ දෙවන කැතරින් ලෙස ක්‍රෙම්ලිනයේ කිරුළු පැලඳි බව ඇසූ කලය
සතියකට පසු පීටර් අභිරහස් ලෙස මිය ගියේය
දෙවන කැතරින් සාර්තුමියගේ පාලනය රුසියාවේ ස්වර්ණමය යුගය ලෙස සැලකේ. පෝලන්ත රාජධානියේ හා ලිතුවේනියානු අග්‍රාදිපාද වසමේ කිරුලට ක්‍රෙම්ලින් හිතෛෂී ස්ටැලිස්ලාව් ඔගස්ටස් රජු පත් වීම 1768 තුර්කි-රුසියන් යුද්ධයට අනියම් ලෙස බල පෑ බව පෙනේ
තුර්කියට බරපතල පරාජයක් අත්වූ මෙම යුද්ධයෙන් රුසියාව දකුණූ යුක්‍රේනය, උතුරු කොකේසියානු කලාපය ඇතුලත් ද්නීපර් හා බග් ගංගා ඉවුරු අතර ප්‍රදේශය හා ලිතුවේනියානු අග්‍රාදිපාද වසම ඈඳා ගෙනීමෙන් නොනැවතී සතුරාගෙන් රූබල් හතලින් පන් ලක්ෂයක් වන්දි යුද අයකොට ගත්තාය
ක්‍රිමියානු ඛාන් රාජ්‍යය ඔටෝමන් පාලනයෙන් වෙන් කෙරින
නාමිකව ස්වාධීන රාජ්යක් ලෙස ප්‍රකාශයට පත් කෙරුන අර්ධද්වීපය 1783 දී රුසියාවට ඈඳා ගන්නා ලද්දේ තතාරයන් විසින් ක්‍රිස්තියානින්ට හිරිහැර කරන්නේ යන නිදහසට කරුණ මතයි
සියවස් දෙකකට පසු ව්ලැදිමීර් පුටින් මේ ඓතිහාසික උදාහරණය පුනරාවර්තනය කල අන්දම “සොඳුරු ආක්‍රමණය නොහොත් යුද කලාවට අළුත්ම අත් දැකීමක් වූ ව්ලැදිමීර් පුටින්ගේ ක්‍රිමියන් වික්‍රමය” යන පෙර ලිපියෙන් විස්තර කොට ඇත
තම පාලන සමය තුල රුසියානු අධිරාජ්‍යයේ භූමි ප්‍රමාණය වර්ග සැතපුම් දෙලක්ෂයකින් වැඩි කල දෙවන කැතරින් රුසියාවේ සාහිත්‍යයේ හා කලාවේ පෝෂනයට මෙන්ම විද්‍යා හා ශාස්ත්‍රීය දියුණුවට කල මෙහෙය අත් විශාලය
යුගයේ අභියෝගය වූ මුස්ලිම් දේශපාලන ව්‍යාප්තිය හා යුදෙව් සමාජීය ව්‍යාප්තිය මැඩලීමේ ඇගේ උපාය වූයේ ඉස්ලාම් හා යුදෙව් බැතිමතුන් රුසියානු කරණය කිරීම මිස සංහාරය කිරිම නොවේ
වොල්ගාවේ ආර්ථික ජනපද ඉදිකිරීමෙහිලා ජර්මන් වරුනට ආරාධනා කරන ලදී
කාර්මික විප්ලවයේ ප්‍රතීපලයක් ලෙස යුරෝපයේ අමුද්‍රව්‍ය සඳහා ඇතිවූ ඉල්ලුම ඉතා දක්ෂ ලෙස රුසියාවේ අභිවෘද්ධිය පිණිස යොදා ඈ දේශීය ආර්ථිකය තුල සිදුකල වැදගත්ම ප්‍රතිසංස්කරණය නම් මුදල් නෝට්ටු හඳුන්වා දීමයි
ප්‍රගතීශීලී සමාජ ප්‍රතිසංකරණ සඳහා වූ සැලසුම් හදිසියේම හකුලා ගැනීමට ඈ පසුව ගත් තීරණයට ප්‍රධාන වශයෙන් ම බලපෑවේ 1789 ප්‍රංශ විප්ලවයේ ප්‍රථිඵලයයි
පැරිස් විප්ලවවාදීන්ගේ කියුම් කෙරුම් හා ආකල්පය ගැන ඈ ඇති කොටගත්තේ ඉමහත් අප්‍රසාදයකි
ප්‍රංශට ආක්‍රමණය කොට රාජාණ්ඩුව යලි ස්ථාපිත කිරීමේ බ්‍රිතාන්‍ය ඔස්ට්‍රියා සැලැස්මට හැට දහසක බල ඇණියක් සැපයීමට ඈ පොරොන්දු වූයේද එ නිසාය
1796 මැයි මස දී රුසියාව හා පර්සියාව අතර යුද්ධයක් ඇතිවිය
ඊට හේතුව වූයේ පර්සියාව විසින් ජෝර්ජියාව අත්පත් කොට ගැනීමය
ඉතා පහසුවෙන් අසර්බයිජානය අත්පත් කොටගත් රුසියන් හමුදාවෝ සැපයුම්, කාලය හා භූගෝලීය සාධක යන අතින් ලද වාසිය මත නොවැම්බරයේ ඉරාන ප්‍රධාන භූමියට කඩා වදිනු ඇතැයි අපේක්ෂා කරන ලදී
එහෙත් දෛවයේ අධිෂ්ඨානය වූයේ එසේ නොවිය යුතු බවයි. ඔක්තෝබරයේ සිට අසනීප ගතියෙන් පසුවූ සාර් තුමිය නොවැම්බර් 05 දා මියගියාය
කිරුල උරුම කොටගත් ඇගේ පුත් පළමුවන පෝල් සාර් තැන පිළිවෙත අතින් තම පියාට වඩාත් සමාන විය
මව හා පුතා අතර සමීප ඇයිහොදයියක්ද නොතිබිණ
මහා කැතරින්ගේ අවසන් සංග්‍රාමය වූ ඉරාන ආක්‍රමණය සඳහා සූදානම් වසිටි හමුදා බලඇණිය ආපසු කැඳවූවද 1798 දී නැපෝලියන් බොනපාර්ට් නැමති ප්‍රංශ ජනරාල් ගේ හමුදා මෝල්ටාව අත්පත් කොට ගැනීම ගැන ඔහු තදින් කිපුනේය
ඒ වනවිට ඉතලිය නෙදර්ලන්තය හා ස්විට්සර්ලන්තය අත්පත්කොට ගෙන සිටි ප්‍රංශ ජනරජයට එරෙහිව තම මව ඔස්ට්‍රියාව හා බ්‍රිතාන්‍යය හ ඇතිකොටගෙන තිබූ එකඟතාව කඩ කිරීමට ඔහු නොසිතුවෙ එහෙයිනි
ප්‍රංශ ජනරජයට විරුද්ධ හමුව් පෙරමුණේ අණදෙන නිලධාරී ලෙස රුසියානු ජනරාල් වරයකු වූ ඇලෙක්සැනර් සුවොරොව් පත් කෙරුනද ඔහුගේ බල ඇණි ස්විට්සර්ලන්තයේදී ලද පසු බැස්ම මත ඔස්ට්‍රියාවත් සමගත් මෝල්ටාව අරබයා නිසා හටගත් ආරවුල මත බ්‍රිතාන්‍යත් සමඟත් පලවෙනි පෝල් කලහ කිරීම නිසා 1800 දී තාවකාලික මිලිටේරි හවුල කෙළවර විය
අනතුරුව ඔහු නැවතත් රුසියානු පිළිවෙත කණපිට පෙරලමින් හෝ ලෝකය පුදුම කරවමින් තමා මෑතක්වන තුරුම සටන් වැදුන ප්‍රංශ ජන රජය සමඟ සබඳතා ගොඩ නඟා ගන්නට විය
මෙ අවස්ථාවේ වහා රුසියානු සිරකරුවන් හත්දහසක් නිදහස් කිරීමට කටයුතු කල නැපෝලියන් බොනපාර්ට් ගේ උත්සහය වූයේ බ්‍රිතාන්‍යය හා භේද බින්නවූ රුසියාව යුරෝපා යුද්දයෙන් ඈත්කොට තැබීමයි
ඒ භේදය යුද්දයක් දක්ව දුරදිග යාමට ඉඩ තිබිණ
එසේ නුවූයේ 1801 මාර්තුවේ ක්‍රෙම්ලිනයේ ශාන්ත මයිකල් දෙව්මැදුරේ පිහිටි රාජකීය කුටියට බීමතින් කඩා වැදුන හමුදා නිලධාරීන් දෙදෙනෙකු අතින් සාර්තුමා ඝාතනය වීමයි
පළමුවන පෝල්ගේ අවිධිමත් විදෙස් පිළිවෙත වෙනස් කොට රුසියාව හා යුරෝපය අතර පළුදුවූ සබඳතා ගොඩනඟා ගැනීම කිරුලේ නව උරුමක්කරු වූ ඔහුගේ පුත් පළමුවන ඇලෙක්සැන්ඩර් හමුවේ ව් විශාලතම අභියෝගයයි
යුරෝපා දේශපාලනයේ තීරණාත්මක සමයක ක්‍රෙම්ලිනයේ කිරුල දැරූ පළමුවන පෝල්ගේ පාලනය හැඳින්විය හැක්කේ නටාපු පදේකුත් නැති බෙරේ පළුවකුත් නැති සමයක් ලෙසටයි
තම පියාට මෙන්ම ඔහුටද සතුරෝ බොහෝ වූහ
ඔහුගේ මරණය ගැන කම්පා වූවෝ අල්පයකි
කෙසේ වුවද 1804 දී ජනරාල් නැපෝලියන් බොනපාර්ට් ප්‍රංශ අධිරාජයා ලෙස කිරුළු පැළඳිම තුලින් හැඟවුනේ රුසියානු අධිරාජ්‍යයටද නුදුරේදීම දෛවයේ යෝග්‍යතා පරීක්ෂාවට මුහුණ දීමට සිදුවනු ඇති බවය
Chamara Siriwardene

නැපෝලියන් රුසියාව 

යුරෝපය වටා ‘විප්ලවීය යුද්ධ’ මාලාවක් දියත් කල ප්‍රංශය 1802 දී බ්‍රිතාන්‍යය සමඟ ඇමියන්ස් ගිවිසුමට එලඹිම නිසා යුරෝපයේ තවකාලික සාමයක් ඇතිවිය
ඇතැම් සිංහල අධිපතීන්ගේ ඉල්ලීම මත 1803 දී සෙංකඩගල රාජධානියට එරෙහිව තම පළමු ක්‍රියාන්විතය අත්හදා බැලීමට ඉංග්‍රීසීන්ට අවකාශ ගෙන දුන්නේද මෙම විරාමයයි
නායක්කර් රාජවාංශිකයා හඟුරන්කෙතට පසු බැසීමත්, කොත්මලේදී සිංහලයන් විසින් දැඩිව සතුරාට පහර දීමත්, මැලේ වරු රජුට පක්ෂපාතී වීමත් නිසා මෙම ආක්‍රමණය සාර්ථක නොවීය
ඉංග්‍රීසීන් තමා ලංකාවේ ලද වේදනා සහගත අත්දැකීම පුනරීක්ෂණය කරන අතරතුර ක්‍රෙම්ලිනයේ පලමුවන ඇලෙක්සැන්ඩර් සාර්තුමා තම පියා විසින් වියවුල් කරන ලද රුසියානු විදෙස් පිළිවෙත වඩාත් මධ්‍ය්ස්ථ ස්ථාවරයක සමතුලිත කිරීමට තැත්දරමින් සිටියේය
එහෙත් සාමය සඳහා සැබෑ උවමනාවක් පැරිසිය තුල නොතිබීමේත්, සිය උවමනා එපාකම් තර්ජනයට ලක්වීමේ අවදානම හමුවේ ලන්ඩනය දැක්වූ නොඉවසිලිමත් භාවයෙත් ප්‍රථිඵලය වූයේ ඒ වසරේ නැවතත් යුරෝපීය යුද්ධය ඇවිලී යාමයි
රෝමන් ප්‍රජා මූලික ආකෘතිය මත සිය අධිරාජ්‍යය හැඩ ගැන්වූ නැපෝලියන් බොනපාර්ට් යුරෝපයට හඳුන්වා දුන් ලිබරල් ප්‍රතිසංස්කරණ තුලින් රාජාණ්ඩුක්‍රමයේ පැවැත්මට එල්ලවන බිහිසුනු තර්ජනය ගැන බියපත්වූ රුසියාව 1805 දී ප්‍රංශයට එරෙහිව බ්‍රිතාන්‍යය හා ඔස්ට්‍රියාව සමඟ දී එක්සත් වූවාය
බ්‍රිතාන්‍යය හා ඔස්ට්‍රියාව සමඟ රුසියාව එක්වීමෙන් මහාද්වීපික සමතුලිතතාවය බිඳී ගිය අතර ඒ තත්වය යටතේ ප්‍රංශය ඕනෑම මොහොතක සතුරු ආක්‍රමණයකට ගොදුරුවිය හැකි බව නැපෝලියන්ට වැටහිණ
ඔහුගේ උපාය වූයේ සතුරු ප්‍රදේශ තුලදීම සතුරාට පහර දී විනාශ කිරීමයි
යුද්ධයේ භෞතික විනාශයෙන් ප්‍රංශ භූමිය ආරක්ෂා කොට ගනු වස් දේශසීමාවට එපිටින් පෙරමුණ පවත්වාගෙන යාමට නැපෝලියන්ට උවමනා විය
මේ අරමුණ ජය ගැනීම සඳහා කෝර්ප්ස් බල ඇණි හතකින් සමන්විත මැනවින් පුහුණු කරන ලද තුන් ලක්ෂ පණස් දහසක හමුදාවක් [(La Grande Armee)] ඔහු සතුව තිබීන
1805 සැප්තැම්බරයේදී රයින් ගඟ තරණය කල ප්‍රංශ හමුදා ඔස්ට්‍රියාවට පහර දුන්හ
උල්ම් හිදී ඔස්ට්‍රියානුවන් පරාජය කල නැපෝලියන් නොවැම්බරයේ වියානාවට අත්පත් කොට ගත්තේය
එමඟින් ඩැනියුබ් ගඟ හරහා ඔහුට නැගෙනහිරට දොරටු විවර වීමෙන් බියට පත් සාර්තුමා හැබ්ස්බර්ග් වරුන්ගේ සහායට කඩි මුඩියේ හමුදාවක් එවීමට කටයුතු කලේ තම උපදේශකයන්ගේද අනතුරු ඇඟවීම් නොතකාය
නැපොලියන් ඉතා කපටි ලෙස ක්‍රියා කලේය
මඳක් සතුරා ලුහු බැඳ ගිය හේ අනතුරුව පසුබැස්සේ හති වැටුන වඟක් අඟවමිනි
මෙලෙස අවිධිමත් සටනක් සඳහා පොළඹවාගනු ලැබූ ඔස්ට්‍රියානු-රුසියානු හමුදාවට මොරේවියාවේ ඔස්ටර්ලිට්ස් හිදී බරපතල පරාජයක් අත්කොට දීමට ඔහු සමත් විය
අසරණවූ ඔස්ට්‍රියාව සාමය ඉල්ලා සිටි අතර උදාර ලෙස හැසිරීමට තැත් කල නැපෝලියන් පරාජිත රුසියානු හමුදාවට සිය රට බලා යනු පිණිස කොරිඩෝරයක් දීමට කැමති විය
ඔහුගේ උපාය වූයේ හැකිතාක් රුසියාව සටනින් ඈත්කොට මධ්‍ය්ස්ථව තැබීම බව පෙනේ
යුද බිමේ සිට සිය බිරිය වූ ජොසපින්ට ලියුමක් යැවූ නැපෝලියන් සඳහන් කලේ ඔස්ටර්ලිට්ස් සටන තමා ලද අනර්ඝතම ජයග්‍රහණය බවය
1806 ප්‍රසියාවට පහර දුන් නැපෝලියන් ජෙනා හිදී නොමැකෙන කැලැලැක් ඇති කරමින් ප්‍රසියානු හමුදාව පරාජය කරමින් රුසියානු-පෝලන්තය හරහා තවදුරටත් නැගෙනහිර දෙසට ගමන් කලේය
උපායමාර්ගික වශයෙන් විස්ටුලා ඉවුරු වලින් පසුබැස ගියද පෝලන්තය මුළුමනින්ම හැරදැමීමට සාර්තුමා සූදානම් නොවි‍ය
එහෙත් 1807 ජුනි මස ලීනා නදිය අසබඩ සටන් වලින් රුසියානුවන්ට අත්වූයේ එතෙක් මෙතෙක් අත්නුදුටු බරපතල පරාජයකි
හමුදාවෙන් සියයට හතලිහක් විනාශ වූයෙන් ප්‍රංශයෙන් සාමය ඉල්ලා සිටීමට සාර්තුමාට සිදුවිය
1807 ජුලි 07 දා ටිල්සිට් නුවර නෙමන් ඉවුරු මත ඉදිකල තාවකාලික පහුරක් මත අධිරාජයෝ දෙදෙනා පළමු වරට හමුවූහ
ඉතා ත්‍යාගශීලී බවක් හැඟවූ නැපෝලියන් විස්ටුලා නදිය ප්‍රංශය හා රුසියාව අතර ස්වභාවික දේශසීමාව ලෙස පිලිගැනිමටද, ප්‍රසියාවෙන් ඈඳාගත් උතුරු යුරෝපීය හා ඩැනියුබ් ප්‍රදේශ රුසියාවට ප්‍රදානය කිරීමටද, ඔටෝමන් අධිරාජ්‍යයට විරුද්ධව කළු මුහුදේ දී ඈ හා අත්වැල් බැඳ ගැනීමටද කැමැති විය
ඔහු වැඩිදුරටත් කියා සිටියේ ප්‍රංශය හා රුසියාව භූ දේශපාලනික මිතුරන් බවයි. නොබෝ දිනකින් බටහිර හා නැගෙනහිර අධිරාජයන් දෙදෙනා එක්වී ඉංග්‍රීසීන් පෙරදිගින් පලවා හැර හවුලේ ඉන්දියාව අත්පත් කොටගනු ඇත
බ්‍රිතාන්‍යයට ද්‍රෝහී වෙමින් ඇගේ වෙලඳ කටයුතු අවහිර කිරීමට දායක වීමට මේ ඇසූ සාර් එකඟ විය
මෙම ගිවිසුමින් රුසියාවට හිමි වූ කොන්දේසි වල අසමාන්‍ය ලිහිල් බව වඩාත් කැපී පෙනෙන්නේ ප්‍රසියාවට තම භූමියෙන් හා ජනගහනයෙන් හරි අඩක් අහිමි කරවමින් දින කිහිපයකට පසු අත්සන් කෙරුන අතිශය අකරුණික ප්‍රසියා-ප්‍රංශ ගිවිසුම හා සසඳන කලය
රුසියාව ප්‍රංශය කෙරේ සැක ඇතිකොටගැනීමට ප්‍රධාන හේතු දෙකක් බලපෑවේය
පලමුවැන්න නම් තුර්කිය සමඟ රුසියාවේ යුද්ධයට එක පැන්ස කාසියක උපකාරයක් නොකල නැපෝලියන් ජයග්‍රහණ වලට හිමිකම් කීමට පමනක් ඉදිරිපත් වීමයි
දෙවන්න 1809 දී ඔස්ට්‍රියාවට නැවත පහර දී ඈ සතු බටහිර ගැලිෂියාව පෝලන්ත ආදිපාද වසමට ප්‍රදානය කිරීමයි
රුසියාව මෙය තම ආරක්ෂාවට බිහිසුණු තර්ජනයක් ලෙස සැලකුවේ එම ප්‍රදේශය තම රටට එරෙහි ආක්‍රමණයක් සදහා වේදිකාවක් ලෙස යොදාගැනීමේ අනතුර ගැන නොසන්සුන් වෙමිනි
අනිත් අතට හුදෙක්ම නැපොලියන්ගේ හිතසුව පිණිස අධික පාඩු විඳිමින් බ්‍රිතාන්‍යය හා වෙළඳ කටයුතු වලට අවහිර කිරීමේ පිළිවෙතට (Continental System) විරුද්ධව රුසියාව තුලින්ම සාර්ට විරෝධයක් පැණ නැඟෙමින් තිබිණ
තම යෝජනා කෙරේ සාර් කෙරෙන් ප්‍රමාණවත් උද්යෝගයක් පල නොවීම නිසා නොසතුටින් පසුවුවද, නැපෝලියන් තවදුරටත් උත්සහ කලේ බ්‍රිතාන්‍යයට එරෙහි තම යුද්ධයේ උපාය මාර්ගික සහකරුවෙකු ලෙස රුසියාව දිනා ගැනීමය
තමාට උරුමක්කාරයෙකු නොසිටීම නිසා බිරිඳ වූ ජොසපින් රැජින දික්කසාද කල හතලිස් හැවිරිදි ප්‍රංශ අධිරාජයා සාර් ගේ බාල සොයුරිය වූ ආන්නා කුමරිය සරණ පවා ගැනීමට පවා කල්පනා කලේ රුසියානු සම්භවයක් ඇති උරුමක්කාරයෙකු විසින් දෙරට අතර ශක්තිමත් දේශපාලන බන්ධනයක් ඇති කරනු ඇතැයි සිතූ බැවිනි
එහෙත් අමනාපයෙන් පසුවූ රුසියානුවෝ මඟුලට විරුද්ධ වූහ
තම සොයුරිය විවාහයක් සඳහා කුඩා වැඩි යයි සාර් කියා සිටි‍යේ දුෂ්ඨ ලෙසය
ඇගේ වයස පහලොවක් වූ අතර නැපෝලියන් එවකට සාලිස් වියේ පසුවිය
ඇතැම් ඉතිහාසඥයන් පවසන්නේ ක්‍රෙම්ලිනය විසින් මඟුල් යෝජනාව බැහැර කිරීම නිසා මෙතෙක් නැපෝලියන්ගේ පිළිවෙත තුල දුරස්ථ විකල්පයක් ලෙස සැලකුන රුසියානු ආක්‍රමණය ආසන්න යථාර්ථයක් බවට පත්වූ වගයි
සැබෑ ගැටළුව කුමරියගෙ වයස නොව සම්ප්‍රදායික යුරෝපීය බලවතුන්ට එරෙහිව ප්‍රංශය සමඟ සන්ධානයකට එළැබීමට රුසියාව තුල ඇති අකැමැත්ත බව ඔහුගේ වැටහීම විය
ඒ විවාහය යම්හෙයකින් සිදුවී නම් යුරෝප‍යේ පමණක් නොව ඉන්දියාවේ හා ඇතැම් විය ලංකාවේද ඉරණම වඩාත් වෙනස් අන්දමින් විසඳීමට බොහෝ ඉඩ කඩ තිබිණ
Chamara Siriwardene

නැපෝලියන් අාක්‍රමණය 

බ්‍රිතාන්‍යය වෙලඳ කටයුතු අවහිර කිරීමේ වැඩපිළිවෙලට [Continental Plan] තවදුරටත් සහාය නොදීමට 1811 දී පළමුවන ඇලෙක්සැන්ඩර් සාර් තැන ගත් තීරණය නිසා තවදුරටත් රුසියාවේ මිත්‍රත්වයක් (හෝ අවම වශයෙන් මධ්‍යස්ථ භාවය) පැතීමට නැපෝලියන්ට කිසිදු පදනමක් නොතිබිණ
සිය උපදේශකයන්ගේ විරුද්ධත්වය නොතකාම ආක්‍රමණයක් දියත් කිරීමට ඔහු තීරණය කලේ එබැවිනි
රුසියාවේ දැවන්ත භූගෝලි‍ය පරිමාණය හේතුවෙන් සැපයුම් අසීරු වනු ඇති බවට පැරිසියේ ඇතැම්හු බිය පල කලහ
එහෙත් බටහිර දේශසීමා අසල ස්ථානගත කොට සිටි ප්‍රධාන රුසියානු බල ඇණිය ගිම්හාන සමයේ එකවර වටලා විනාශ කිරීම මඟින් රට අභ්‍යන්තරයේ අසීරු සටන් පිටුදැකිය හැකි වනු ඇති බව නැපෝලියන් කල්පනා කලේය
අධි අවදානම් උපකල්පන මත තීරණ වලට එලැඹීම ඔහුගේ යුද ව්‍යාපාරයේ වඩාත්ම කැපී පෙනෙන ලක්ෂණයයි
1812 ජුනි 24 දා භටයන් 685,000 ක හා යුද අසුන් 180,000 ක ප්‍රංශ හමුදාවක් පෙරටු කොටගෙන නේමන් ගඟ අසලින් දේශසීමාව තරණය කල නැපෝලියන් රුසියාව තුලට කඩා වැදුනේය
කාල තුවක්කු 700ක, වෙඩි බෙහෙත් රාත්තල් නවලක්ෂයක හා උණ්ඩ පණස් ලක්ෂයක සංචිතයක් ඔවුන් සතුව තිබුණි
එය එතෙක් ඉතිහාසයේ රැස් කොට තිබූ විශාලතම බල ඇණියයි
‘දෙවන පෝලන්ත යුද්ධය’ [Second Polish War] ලෙස නම් කල මෙම ආක්‍රමණයේ මුඛ්‍ය පරමාර්ථය ලෙස ප්‍රකාශයට පත් කෙරුනේ රුසියාව විසින් ඈඳාගත් පැරණි පෝලන්ත-ලිතුවේනියා පොදුරාජ්‍ය මණ්ඩලයේ භූමිය මත ස්වාධීන පෝලන්තයක් බිහි කිරීමය
පෝලන්තය හා රුසියාව අතර ඓතිහාසික සතුරු කම මුවහත් කිරීම තුලින් තම යුද්ධය සඳහා පෝල් වරුන්ගේ සහාය ලබා ගැනීමට නැපෝලියන් සමත් විය
විශාල සතුරු හමුදාවක් නේමන් ගඟ තරණය කොට ඇති බව ලිතුවේනියාවේ පිහිටි රුසියානු බටහිර මූලස්ථානයට වාර්තා වූයේ පසුවදාය
සටනකට තම හමුදාව සූදානම් තත්වයක පසු නුවූ හෙයින් සතුරාට ප්‍රයෝජනවත් විය හැකි සෑම දෙයක්ම විනාශ කරමින් නැගෙනහිරට පසුබසින ලෙස රුසියානු අණදෙන නිලධාරී බර්ක්ලේ ද ටොලී ජනරාල් තැන නියම කලේය
හේ සාර්ට සේවය කල ප්‍රසියානුවෙකි
විශාල ආක්‍රමණික හමුදාවකට ඇති විශාලතම අහියෝගය කාලයත් සමඟ තම සටන් ශක්තිය අවත්වාගෙන යාම බව දත් ටොලී ජනරාල් තැනගේ උපාය වූයේ සතුරා හෙම්බත් වූ පසු පහර දීමය
සිවුදිනකට පසු ලිතුවේනියාවේ විල්නියස් අගනුවර ඇතුල්වූ නපෝලියන් දුටුවේ රුසියානුවන් නගරය විනාශ කොට පසුබැස ගොස් ඇති බවයි. යුද්ධයේ මෙම අදියරයේදී සාර්ගේ සාම ආයාචනයක් අපේක්ෂාවෙන් සිටි හේ මේ හේතුවෙන් පුදුමයටත් අමනාපයත් පත් විය
අනතුරුව ඔහු මින්ස්ක් නගරය බලා ගමන් ඇරඹුයේ රොසානා හා ඕර්ෂා යන ස්ථාන වලින් ද්නීපර් නදිය තරණය කොට මොස්කොව්-ස්මෝලෙන්ස් මාර්ගය අත්පත් කොටගනිමින් පසුබසිමින් සිටි රුසියානු හමුදාව කොටු කොට ගැනීමෙහිලා අටියෙනි
එතැකින් යුද්ධය අවසන් වනු ඇතැයි හේ සිතීය
පෞරාණීක ස්මෝලෙන්ස්ක් නගරය විනාශ නොවනු වස් තදාසන්න ප්‍රදේශ වලදී සටන් කිරීමට නැපෝලියන් කල්පනා කලේය
තම හමුදාවට සැපයුම් මධ්‍යස්ථානයක් ලෙස නගරය යොදාගැනීමේ අපේක්ෂාවක් ඔහු තුල තිබිණ
එහෙත් අගෝස්තු මැදදී ද්නීපර් ඉවුරු වලට ලඟා වූ ඔහු දුටුවේ රුසියානුවන් නගරය තුලට වැදී ඒ වටා දැඩි රැකවල් යොදා ඇති බවයි. කෝපවූ නැපෝලියන් නගරයට කාලතුවක්කු වලින් පහර දුන්නේය
නගරය මුළුමනින්ම විනාශ වුවද ඒ අතර තුර රුසියානුවෝ නිරුප්‍රදිතව පසු බැස ගියහ
සතුරා කොටුකොට විනාශ කිරිමේ හා සැපයුම් ඩිපෝවක් ලෙස නගරය යොදා ගැනීමේ ප්‍රංශ අපේක්ෂා සුන්විය
නැපෝලියන් හමුවේ ඉතිරි වූයේ ඉමක් නොපෙනෙන සතුරු භූමිය තුලට හඹායාමේ විකල්පය පමණි
මෙ අතර දිගින් දිගටම පසු බැසීමේ බර්ක්ලේ ඩි ටොලී ජනරාල් තැනගේ උපායට ක්‍රෙම්ලිනයෙන් මෙන්ම හමුදාවේ පහල ශ්‍රේණි වලින්ද නැඟුනේ දැඩි විරෝධයකි
ප්‍රසියානු ජනරාල් වරයා බිය සුල්ලෙක් බවට මහජනයා අතරද කට කථා පැතිරිණ
රුසියානු ප්‍රභූවරු ඩි ටොලී නැපෝලියන්ගේ එජන්තයකු විය හැකි බවට සැක පහල කලේ ප්‍රසියානුවෙක් වූ නිසා බව පෙනේ
මෙ තත්වය යටතේ බටහිර පෙරමුණේ අණදෙන නිලධාරී ලෙස තුර්කි රුසියානු යුද්ධයේ ඉමහත් දස්කම් පෑ කීර්තිමත් සෙනෙවියකු වූ මිහයිල් කුටුසොව් පත් කිරීමට ඇලෙක්සැන්ඩර් සාර් තුමා තීරණය කලේය
දැවැන්ත සිරුරකින් හා තුවාල කැලැල් ගහන මුහුනකින් යුත් කුටුසොව් නිර්භීත සටන්කාමියෙකු ලෙස ප්‍රසිද්ධය
සතුරා මොස්කොව් නුවරට ඉතා ආසන්නව සිටි බැවින් තවදුරටත් පසුබැසීමට ඉඩක් නොමැති බව දුටු කුටුසොව් ප්‍රතිප්‍රහාරය සඳහා තොරාගත්තේ අගනුවර ආසන්නයේ වූ බොරෝඩිනෝ නැමති ගම්මානයයි
ලහි ලහියේ ඉදි කෙරුන ආරක්ෂක සීමා තුල බැටෑලියන 164ක්, කොසෑක් රෙජිමේන්තු 20ක් හා කාලතුවක්කු 600ක් ස්ථානගත කිරීමට කුටුසොව් නියම කලේය
සතුරා සමඟ සෘජු ගැටුමක් සඳහා නැපෝලියන් තුල වූ අපේක්ෂාව මල්පල දරමින් 1812 සැප්තැම්බර් 07 දා උදෑසන බොරොඩිනෝ උස්බිම් වලදී දෙපාර්ශ්වය අතර දැවැන්ත සටන් ඇවිලී ගියේය
කොලාචා ඉවුරු මත සිට රුසියානුවෝ දැඩි ලෙස ප්‍රතිප්‍රහාර එල්ල කලහ
ජනරාල් මත්වේයි ප්ලැටොව් කුමාරයාගේ කොසෑක් බල ඇණි සතුරාට පසුපසින් පහර දී ඉමහත් අලාභ හානි කල අතර මේ හේතුව නිසා ප්‍රංශ පෙරමුණ ව්‍යාකූල විය
අහිමි වූ භූමිය යලි අත්පත් කොට ගැනීමට හැකිවුවද අහිමි වූ අව්ස්ථා යලි ලබා ගැනීම අපහසු බව නැපෝලියන් ප්‍රකාශ කලේ මේ සටනින් පසුවයි. අනපේක්ෂිත කොසෑක් ප්‍රහාරය ඔහුගේ සැලැස්ම අවුල් කලේය
පෙරමුණු රක්ෂක සීමාවේ ඇවිලුන දරුණු සටන් මැද සිය ප්‍රධාන හමුදාව නැවතත් පසු පසට ගැනීමට සවස්වන විට කුටුසොව් තීරණය කලේය
එහෙත් තම ශරීරාක්ෂක ඒකකය මෙන්ම පෞද්ගලික සංචිතයද වූ රාජකීය ආරක්ෂක බලකාය (Imperial Guard) කොසෑකයන් හා සටනට යෙදවීමට නැපෝලියන් මැලිවිය
මෙහි ප්‍රථිඵලය වූයේ කුටුසොව්ගේ ප්‍රධාන හමුදාව වැටලීමට තිබූ අවසන් අවස්ථාව ඔහුට අහිමි වීමයි
මොස්කොව් නුවර අත්පත් කොරට ගැනීමෙන් තොරව සතුරාගේ ධෛර්යය බිඳ දැමීමට නොහැකි යයි යන නිගමනයට ඔහු මෙ වන විට එලැබ සිටි බව පෙනේ
රැය එලැඹෙන විට රුසියානුවෝ පෙරමුණ අතහැර නැවතත් අතුරුදන්ව සිටියහ
සාම යෝජනා අතැති සාර්ගේ නියෝජිතයන් විසින් තමා පිළිගනු ඇතැයි යන අපේක්ෂාවෙන් සැප්තැම්බර් 12 දා සිය හමුදාව සමඟ ජයග්‍රාහී ලෙස මොස්කොව් නුවරට ඇතුළු වූ නැපෝලියන් පුදුමයට පත්වූයේ රුසියානුවන් විසින් නගරය අත හැරදමා ඇති බව දැකීමෙනි
නගර වැසියන්ගෙන් බහුතර හමුදාව සමඟ පසුබැස ගොස් සිටි අතර සාර්ගේ සේවයේ සිටි විදේශිකයෝ කිහිපදෙනෙක් පමණක් ක්‍රෙම්ලිනයේ රැදී සිටියෝය
එදා රෑ නගරයේ මහ ගින්නක් ඇතිවිය
ගිණි නිවන උපකරන අක්‍රිය කොට තිබූ බැවින් මෙය කඩාකප්පල් කාරී ක්‍රියාවක් ලෙස සලකන ලදී
ගින්නෙන් නගරයෙන් පහෙන් හතරක් දැවී යාම නිසා හෙම්බත්ව සිටි ප්‍රංශ හමුදාවට සැපයුම් ලබා ගැනීමට තිබූ සියළු අවස්ථා අවහිර විය
තත්වය වඩාත් උග්‍ර වූයේ ඔක්තෝබරයේ හිම වැටීම ඇරබීමත් සමඟයි
දණක් උසට හිම ගොඩගැසීම නිසා ගනාගනමනය අසිරු වූ අතර සෙබළු දිවි රැකගත්තේ තම අසුන් මරා අනුභව කිරීමෙනි
එහෙත් හිමාංකයෙන් සෘණ තිහක් තරම් පහල සීතලෙන් ගැලවීවීමට මඟක් නොතිබිණ
එය බටහිර යුරෝපයේ කිසිදා අත්නුදුටු දේශගුණයකි
රුසියාවේ සදාකාලික මිතුරා වූ සිසිර සෘතුව ඇගෙ පිහිටට ආවාය
මේ තත්වය යටතේ තවදුරටත් රුසියානු සාම නියෝජිතයන්ගේ පැමිණිම අපේක්ෂාවෙන් පසුවීම නිශ්හල බව වටහාගත් නැපෝලියන් මොස්කොව් අතහැර දමා නිරිත දිග දිශාව ඔස්සේ පසුබැසීමට ඔක්තෝබර් මැදදී හමුදාවට අණ කලේය
සටන අවසන් කිරීමට ඔහු වඩාත් උත්සුක වූයේ පැරිසියේ තමාට එරෙහි කුමන්ත්‍රණයක් සිදුව ඇති බවට ලද තොරතුරක් හේතුවෙනි
එය අතිශය අසීරු පසු බැස්මක් විය
අසුන් සියළු දෙනා ආහාරයට ගෙන සිටි හෙයින් කාලතුවක්කු හා අතහැර දැමීමට සිදුව තිබිණ
හාමතින් හා සීතලින් හෙම්බත්ව හිමේ එරෙමින් ගමන් කල ප්‍රංශ සොල්දාදුවන්ට දැන් නිතර නිතර පහර දුන් කොසෑක් අසරු හමුදා හා පාටිසන් වරු (සැඟවී සටන් කරන දේශප්‍රේමීන්) දැවැන්ත අලාභ හානි සිදු කලහ
සැපයුම් අත්‍යාවශ්යව සිටි නැපෝලියන්ගේ සැලැස්ම වූයේ තමා පැමිණි දැවී පිලිස්සී ගිය මොස්කොව් ස්මෝලෙන්ස් මාර්ගය මඟ හැර මධ්‍යම රුසියාව ඔස්සේ පසු බැසීමය
එහෙත් ඔක්තෝබර් 24 කුටුසොව් ගේ හමුදා දා නිරිත දිගින් යලි පහර දීම නිසා පැරණි මාර්ගයට යොමු වීමට ඔහුට සිදු විය
උපාය මාර්ගික වශයෙන් ප්‍රංශ හමුදාවට මෙ ඉමහත් විනාශයකි
දෙසතියකට පසු ඉමහත් අසීරුවෙන් ස්මෝලෙන්ස් කරා ලඟා වුවද කොසෑක් අසරු හමුදා නගරය අවට සැරිසැරූ හෙයින් එහි රැදී සිටීම අවදානම් බව නැපෝලියන්ට හැඟිණ
මින්ස්ක් කරා පසු බැසීමට ඔහු අදහස් කලේ එහෙයිනි
එහෙත් බෙරෙසිනා නදිය තරණය කිරීමේදී ලුහු බැඳ ආ රුසියානුවෝ නැවත පහර දුන්හ
මෙම සටනේදී ප්‍රංශ සෙබළුන් දස දහසක් කොසෑක් අසරුවන් අතින් සමූලඝාතනය වූ බව කියැවේ
නැපෝලියන් අසකු පිට නැඟී පලා ගියේය
ඔහුගේ දැවැන්ත හමුදාවෙන් ඉතිරි වූයේ භටයන් හතලිස් දහසක් පමණි
රුසියාවේ ලද දැවැන්ත පරාජය නැපෝලියන්ගේ ඇද වැටීමේ ආරම්භය ලෙස සැලකිය හැක
භූමිය අත්පත් කොට ගැනීම තුලින් අධිෂ්ඨාන ශීලී ජාතියක් යටත් කොටගෙන නොහෙන බවට එය කදිම උදාහරණයකි
මේ බව වැඩිදුරටත් පැහැදිලි කරමින් මහා කවි ඇලෙක්සැඩර් පුෂ්කින් ඉමහත් උද්දාමයෙන් යුතුව පැවසුවේ ක්‍රෙම්ලිනය යනු සාර් වරුන්ගේ නිවහන නොව රුසියාවෙම නිවහන බවයි. එහෙත් ප්‍රසියානු ජාතික බර්ක්ලේ ද ටොලී ජනරාල් තැනගේ භූමියේ වාසිය යොදාගෙන පසු බැසීමේ පිළිවෙත නොවන්නට නැපෝලියන්ට තවදුරටත් ජයග්‍රහණය කිරීමට අවස්ථාව තිබූ බවද අමතක නොකල යුතුය
මේ බව පිළිගත් ක්‍රෙම්ලිනය ඩි ටොලී යුද වීරයෙකු ලෙස නම් කල අතර ඔහුගේ මෙම න්‍යාය මත රුසියානු යුද අත්පොත සංශෝධනය කිරීමටද කටයුතු කලේය
එහෙත් තමා විසින් රුසියානු රාජකීය හමුදාවට දායාද කල මෙම අපූරු න්‍යාය ඊට වසර එකසිය තිහකට පසු එහි අනුප්‍රාප්තිකයා වූ රතු හමුදාව විසින් ජර්මනුන්ටම එරෙහිව යොදාගනු ඇතැයි ප්‍රසියානු ජාතික ටොලී එදා සිහිනෙනුදු නොසිතන්නට ඇත
Chamara Siriwardene

අතීත යුරෝපයේ පොලිස් කරුවා 

නැපෝලියන් රුසියාවේදී ලද දුක්බර පරාජය ඔහුගේ කීර්තිය පිරිහී යාමට තුදු දුන්නේ යම් සේද, නැපෝලියන් අනනිභවනීයයයි සැලකුන සමයක ඔහුට එරෙහිව රුසියාව ලද දීප්තිමත් ජයග්‍රහණය ඇගේ ඉමහත් මහිමයට හේතු විය
සාර් තුමා යුරෝපයේ ‘ගැලවුම් කරුවා’ ලෙස බුහුමන් ලබද්දී, නැපෝලියන්ට එරෙහිව ඔස්ට්‍රියාව, ප්‍රසියාව, බ්‍රිතාන්‍යය, ස්පාඥ්ඥය, ස්වීඩ්නය ඇතුළු ගොඩනැඟුන පුළුල් යුරෝපීය සන්ධානයේ (Sixth Coalition) නායකත්වය නිතැතින්ම හිමිවූයේ රුසියාවටයි
රයින් ගඟ තරණය කොට පැරිසිය අල්ලා ගන්නා ලෙස එහි අණදෙන නිළධාරී තැන්පත් ඇලෙක්සැන්ඩර් සාර් ඒකාබද්ධ මිත්‍ර හමුදාවට නියම කලේය
ප්‍රංශ හමුදාවට අණ දෙන ලද්දේ නැපෝලියන්ගේ සොයුරු ජෝසොෆ් බොනපාර්ට් විසිනි
මේ සටනේ දී දොන් පෙදෙසේ සිට පැමිණි ජනරාල් මත්වේයි ප්ලැටොව් කුමාරයාගේ කොසෑක් අසරු බල ඇණි ප්‍රංශුවනට එරෙහිව බොහෝ දස්කම් පෑහ
1814 පැරිසිය වටලන ලදී
වාසනාවකට මෙන් නගරයට ගිනිතබා පසුබැසීමට නොසිතූ පැරිස් නුවරු නගරයේ යතුර සාර්ට භාර දුන්හ
නව යුරෝපයේ බලමුළු නිර්නය කිරීම සඳහා සාර්ගේ සභාපතීවයෙන් යුතුව පැවති 1815 වියානා කොන්ග්‍රසය රුසියාව එතෙක් මෙතෙක් ලද ඉහලම රාජ්‍යතාන්ත්‍රික ජයග්‍රහනයක් ලෙස සැලකීමේ වරදක් නැත
පෝලන්තය රුසියනු අධිරාජ්‍යයට අයත් වසමක් ලෙස ප්‍රකාශයට පත් කෙරින
ලංකාව බ්‍රිතාන්‍ය කිරීටයේ යටත් විජිතයක් ලෙසද එමඟින් නිල වශයෙන් පිළිගන්නා ලදී
තම ආර්ථික අවශ්‍යතා වෙනුවෙන් කුඩා ජාතීන් සූරා කෑම සියළු රාජාණ්ඩු බලවතුන් විසින් මෙකල අනුගමනය කල රාජ ධර්මයක් බව පෙනේ
පර්සියාවෙන් අත්පත් කොටගන්නා ලද නැගෙනහිර ජෝර්ජියාව හා අසර්බයිජානය ද රුසියාව සතු බවට සෙසු යුරෝපීය බලවත්තු එකඟ වූහ
එහෙත් රුසියාව යුරෝපයේ පොලිස් කරුවා බවට පත්වීමත්, පෙරදිගට නෑ කම් කියන ස්ලාව් වරු බටහිර රීති තීරණය කිරීමත් නෝර්ඩික් වරුනට රුචි වූයේ නැත
ඔස්ට්‍රියාව, ප්‍රසියාව, ස්වීඩ්නය හා බ්‍රිතාන්‍යය ඈට ඊර්ෂ්‍යා කලහ
මෙකල වඩ වඩාත් දේවධර්මයෙහි එල්බගත් සාර් තැනගේ මතය වූයේ කතෝලික දහමේ ස්ලාව් මුහුණුවර වූ ඕර්තොඩොක්ස් කතෝලිකයන් එකම නියෝජිතයා රුසියාව බවත්, ඔටෝමන් වරුනට එරෙහි ඕර්තොඩොක්ස් ‘කුරුස යුද්ධය’ ඇගේ ඓතිහාසික මෙහෙවර බවත්ය
එහෙත් කාර්මික විප්ලවය නිසා බටහිර ලෝකයේ ඇතිවූ සීඝ්‍ර දියුණුවට සාපේක්ෂව ගත් කල රුසියාවේ සමාජීය හා ආර්ථික පසුබෑම තවදුරටත් වසන් කල හැකි නොවීය
මෙය මුලින්ම හඳුනා ගන්නා ලද්දේ නැපෝලියන්ගේ යුද්ද මාලාව නිසා යුරෝපයේ අත්දැකීම් ලබා සියරට පැමිණී රුසියානුවන් විසිනි
ලිබරල් ප්‍රතිසංස්කරණ හඳුන්වා දීමෙන් තොරව රුසියාව ඇගේ හමුදාමය ප්‍රතිරූපයට ගැලපෙන සමාජීය හා ආර්ථික මට්ටම් දිනාගැනීමෙහිලා අපොහිසත් වනු ඇති බව සිතූ ප්‍රභූ වරු පවා වූහ
පලමුවන ඇලෙක්සැන්ඩර් ලිබරල් වාදියෙකු ලෙස ප්‍රසිද්ධියක් දැරූවද, රුසියාවේ අධ්‍යාපනය තවදුරටත් මෙහෙයවුනේ අධ්‍යාත්මික වශයෙන් දේව ධර්මය හා දේශපාලනික වශයෙන් වැඩවසම් රාමුව කේන්ද්‍රකොට ගෙනය
1825 දෙසැම්බරයේදී සාර් ඇලෙක්සැන්ඩර් තැන තයිපොයිඩ් උණ වැලඳීම හේතුවෙන් මිය ගියේය
ඔහුගේ උරුමක්කරුවා වූයේ පළමු නිකොලස් ලිබරල් වාදියෙකු නොවීය
යුරෝපීයකරණය පිළිකුල් කල හේ තමා කිරුළු පැලඳි දා ප්‍රතිසංස්කරණ පතා රුසියාවේ ලිබරල් මතධාරීන් විසින් අත්හදා බැළූ මංගල උද්ඝෝෂණය ක්‍රෑර ලෙස මැඩලීමටද පැකිලුනේ නැත
අනතුරුව ඔහු පර්සියාවට පහර දී ආර්මේනියාව ඈඳා ගනිමින් තුර්කිය දෙසට හැරුනේය
1827 තුර්කි යුද්ධයේ එක් අතුරු ඵලයක් වූයේ ග්‍රීසිය ඔටෝමන් පාලනයෙන් නිදහස ලැබීමයි
එසේ වුවද 1831 දී පෝල් වරු රුසියන් පාලනයට එරෙහිව නැඟී සිටි කල නැවත උපරිම බලය යොදා ඔවුන් මැඩලිමට සාර් පැකිලුනේ නැත
කාර්මික විප්ලවයේ ප්‍රථිඵලයක් ලෙස බටහිර යුරෝපය තුල නිෂ්පාදන ධාරිතාවයේ හා මූලික යටිතල පහසුකම් වල සෑහෙන වර්ධනයක් සිදුවුවද, කාර්මීකරණය මඟින් ඇතිකෙරුන ගැටලුද එ හා සමානුපාතිකව ඉහල ගියේය
නාගරික පරිසරය තුල අවම පහසුකම් හා වේතන මත ජීවත් වූ කම්කරුවෝ සම්ප්‍රදායික පිටිසර ගොවීන්ට සාපේක්ශව වඩාත් වැඩි අන්‍යොන්‍ය සන්නිවේදනයක් සහිත වඩාත් කලහකාරී පිරිසක් වූහ
1848 වසයේ යුරෝපය පුරා පැතිර ගිය විප්ලව රැල්ලට පදනම් වූයේ ඒ ඒ ජාතීන්ට ආවේණික වූ ගැටළු වුවද ඒ පිටුපස වූ පොදු හැඟීම වූයේ ගතානුගතික රාජාණ්ඩු ක්‍රමයේ විෂමතාවන්ට එරෙහිව මහ ජනයා තුලින් පැනනැඟුන අමනාපයයි
යටත් විජිත පාලනයට එරෙහිව ලංකාවේ ඌව වෙල්ලස්ස ජනයාද කැරලි ගැසුවේ මේ කාලයේදී බව සිහිපත් කල යුතුය
දැවැන්ත පෙලපාලි හා උද්ඝෝෂණ හමුවේ ලිබරල් ප්‍රතිසංස්කරන හඳුන්වාදිමට ප්‍රසියාවට සිදුවූ අතර ඔස්ට්‍රියානු අධිරාජ්‍යයේ විශාලතම වසම වූ හන්ගේරියානු රාජධානියේ මැග්යාර් වරු නිදහස ඉල්ලා කැරලි ගැසීමට වන්හ
මේ තත්වය නිසා නැවතත් සාර්ගේ උදවු පැතීමට හැබ්ස්නබර්ග් වරුනට සිදුවිය
කොසෑක් හමුදා විසින් හන්ගේරියානු හා රොමෙනියානු නිදහස් සටන් සුනු විසුනු කිරීමේ ප්‍රථිඵලය වූයේ යුරෝපය සාර්ට ස්තුතිවන්ත වීම නොව, මහාද්වීපය තුල වර්ධනය වන රුසියානු බලපෑම ගැන ඇගේ මිතුරන් ඉමහත් සැක සංකා ඇතිකොට ගැනීමය
අනිත් අතට යුරෝපයේ සාමය රැකීම සඳහා රුසියානු හමුදා සැපයීමට හිලවු වශයෙන් ඔටෝමන් අධිරාජ්‍යය සමඟ තනිවම ගණුදෙනු කිරීමේ නිදහස තමා සතුවිය යුතු බව සාර්ගේ විශ්වාසය විය
මෙය ව්ලදිමීර් පුටින්ගේ රුසියාව අද අනුගමනය කරන පිලීවෙතට බොහෝ දුරට සමාන බවද මෙහිදී බැහැර කල නොහේ
මානව ඉතිහාසය යනු ශිෂ්ඨාචාරයේ තුල පන්තීන් අතර ඝට්ටනයේ ප්‍රථිඵලයක් යැයි කාල් මාක්ස් නම් ජර්මන් ජාතික දාර්ශනිකයා ගෙන් යුරෝපයේ වාමාංශික ව්‍යාපාරයේ නැඟීමට ලද දායකත්වයද සුළු පටු නැත
නිෂ්පාදනයේ හිමිකම ප්‍රාග්ධනය මත නොව ශ්‍රමය මත තීරණය විය යුතු බව කී හේ ධනේඅර්බුදයට පත්වෙමින් පැවති ධනේෂ්වර ක්‍රමය බිඳ දැමීමට නිර්ධන පන්තිය සංවිධානය විය යුතු බව කියා සිටියේය
මාක්ස් මෙහිදී විශේශයෙන්ම සඳහන් කල කරුණ නම් නිර්ධන පන්තිය තුල සිටින දේශපාලන විඥානයෙන් තොර ‘පාදඩ පංතිය’ (Lumpenproletariat) මෙම අරගලයට සම්බන්ධ කොට නොගත යුතු බවයි. අනාගත වාමාංශික ව්‍යාපාර විසින් බොහෝ විට නොසලකා හැරුන මෙම අනතුරු ඇඟවීමෙ අර්ථය වූයේ පවතින ක්‍රමය කෙරේ වෛරයකින් පසුවීම තුලින් පමණක් විප්ලව වාදියකු බිහිකොට නොහෙන බවයි. කාල් මාක්ස්ගේ අදහස් කාර්මික යුරෝපය තුල ඉතා සීඝ්‍රයෙන් පැතිර ගියද, සංස්කෘතික හා සමාජීය ප්‍රතිසංස්කරණ සදහා මේ වනතුරුත් ඉඩක් නුවූ රුසියාව තුල මෙකල මාක්ස් වාදය පිලීගැනුනෙ තවත් එක් බටහිර නිෂ්පාදනයක් ලෙසිනි
ස්ලාව් අනන්‍යතාව හා රුසියානු භාෂාව පදනම් වූ කොටගත් වැඩ පිළිවෙලක් වෙනුවෙන් තවදුරටත් පෙනී සිටි රුසියානු ජාතිවාදීහූ පුරාණ ස්ලාව් සම්ප්‍රදායට අනුව ගොඩනැඟුන ‘මීර්’ (Mir) නැමති ග්‍රාමීය කොමියුන මාක්ස් වාදයට වඩාත් ගැලපෙන ආදේශකයක් ලෙස දුටූහ
මෙ කාලයේ රුසියාව තුල වූ දාර්ශනික ප්‍රබෝධය හා ප්‍රතිසංස්කරණ පිළිබඳ සමාජ කතිකාවත ඇලෙක්සාන්දර් පුෂ්කින්, ඉවාන් තුර්ගෙනෙව්, හා නිකොලායි ගොගොල් ගේ සාහිත්‍ය තුල මැනෙවින් පිලීබිඹු කොට ඇත
1850 වන විට මහා බ්‍රිතාන්‍යය පමණක් නොව ප්‍රංශය හා ඔස්ට්‍රියාව හා ප්‍රසියාවද පසුවූයේ වර්ධනය මහාද්වීපය තුල හිනි පෙත්තට ලඟාවූ රුසියානු බලපෑම ගැන ඇතිකොටගත් අසහනයෙනි
ඔටෝමන් බපාලනය යටතේ වූ බොස්පරස් සමුද්‍ර සන්ධිය රුසියානු යුද නැවු සඳහා විවර වනු ඇතැයි බ්‍රිතාන්‍යය බියෙන් පසුවූවාය
තවත් නාවුක බලවතකු අත්ලාන්තික් සාගරයට පිවිසීම ලන්ඩනයට රුචි නැත
මෙම උපකල්පනය නොසලකා හැරිය නොහැකි යථාර්ථයක් බවට පත් වූයේ 1853 දී රුසියානු හමුදා විසින් තුර්කි නාවුක හමුදාව මුළුමනින් විනාශ කොට දැමීමෙන් අනතුරුවය
මෙ තත්වය යටතේ ඔටෝමන් පාලනය රැකගැනීම අනිවාර්ය අවශ්‍යතාවක් ලෙස සැලකූ මහා බ්‍රිතාන්යය හා ප්‍රංශය තුර්කි හමුදා සමඟ එක්ව ක්‍රිමියාව වැටලූහ
එකොලොස් මසක අසීරු සටනින් පසු පැහැදිලි වූයේ තනි තනිව සතුරන් පරාජය කලද, ඒකාබද්ධ යුරෝපීය සන්ධානයකට එරෙහිව ජය ගැනීමට රුසියාව අපොහොසත් බවයි. සිත් තැවුලට පත් පළමුවන නිකොලස්ට සටන අතරතුර තදබල සීතලක් වැලඳින
ප්‍රතිකාර ගැනීම ප්‍රතික්ෂෙප කල ඔහු නිව්මෝනියාවට ගොදුරුව මිය ගියේය
ක්‍රිමියානු සටන අසර්ථක වීම නිසා ලැජ්ජාවෙන් පසුවූ සාර්තුමා දිවි නසාගත් බව ඇතමෙක් කියති
එහි ඇත්ත නැත්ත කෙසේ වුවද අනතුරු කිරුළු පැළඳි ඔහුගේ පුත් දෙවන ඇලෙක්සැන්ඩර්ට සාමය ඉල්ලා සිටීමට සිදුවූ බව නම් සැබෑය
ක්‍රෙම්ලිනයේ ප්‍රතිරූපයට ඉමහත් කැලැලක් ඇති කරමින් ඇති කොටගත් මෙම සාම ගිවිසුමට අනුව කළු මුහුදේ නාවුක කටයුතු සඳහා රුසියාව විසින් ස්ථාපිත කොට තිබූ ඒකාධිකාරය අහෝසි වූ අතර බෝල්කන් කලාපයේ ඔටෝමන් පාලන ප්‍රදේශ වලින් රුසියානු හමුදා ඉවත් කොට ගැනීමට ඈට සිදු විය
ලෝකය සීඝ්‍ර වෙනස් කම් වලට භාජනය වෙමින් තිබිණ
යුරෝපයේ පස්වන බලවතා ලෙස ප්‍රසියාව හිස ඔසවමින් සිටියාය
නව තත්වය තුලින් පැහැදිලි වූයේ සෙසු බලවතුන් නැපොලියන්ගේ යුද්ධය හරහා රුසියාව ගොඩනඟාගත් මහාද්වීපික ඒකාධිකාරය තවදුරටත් නොඉවසන බව පමණක් නොව සිය සම්ප්‍රදායික භූ දේශපාලන න්‍යාය පත්‍රය ක්‍රියාත්මක කරන අතරතුර ඈ ඉක්මන් අභ්‍යන්තර ප්‍රතිසංස්කරණ සඳහාද යොමුවිය යුතුව තිබුණ බවයි.

Chamara Siriwardene

පූර්ව විප්ලවීය පසුබිම

ක්‍රිමියානු යුද්ධයේ අමිහිරි ප්‍රථිඵලය නැපෝලියන් පරාජය කිරීමෙන් අනතුරුව උදාවූ සොඳුරු සැඳෑව ගත කමින් සිටි රුසියාව අත්දුටු බියකරු සිහිනයකි
මේ අවමානයට සෑහෙන පලියක් ගැනිමට සිතූ ඈ එතැන් පටන් බෝල්කන් ප්‍රදේශයේ ඔටෝමන් පාලනය යටතේ විසූ ස්ලාව් ප්‍රජාව වෙනුවෙන් වඩ වඩාත් පෙනී සිටියාය
මෙහිදී දෙවන් ඇලෙක්සැන්ඩර් සාර් තුමා ඉදිරිපත් කල නිදහසට කරුණ වූයේ ඕර්තොඩොක්ස් කතෝලික ප්‍රජාව ඉස්ලාම් භක්තිකයන්ගේ හිරිහැර වලින් මුදා ගැනීමේ අවශ්‍යතාවයයි
එය ක්‍රෙම්ලිනයේ ‘කුරුස යුද්ධය’ ලෙස අර්ථදක්වනු ලැබිණ
කෙසේ වුවද ක්‍රිමියානු යුද්ධය තුලින් පිළිබිඹු වූ යුරෝපයට සාප්ක්ෂව රුසියාවේ පසුගාමීත්වය තවදුරටත් සැඟවිය හැකි නොවීය
මෙහි ප්‍රථිඵලය වූයේ දේශපාලන ප්‍රතිසංස්කරණ සඳහා රට තුල වූ කෙඳිරිය හාහෝවක් බවට පත්වීමයි
දෙකෝටියක් වූ ප්‍රවේණි දාසයන් ඉඩම් හිමියන්ට පෞද්ගලිකව ලාභදායී වුවද එය ජාතික වශයෙන් ගත් කල රටේ නිෂ්පාදන හැකියාව මෙන්ම කීර්තියද මොට කල බව පෙණින
එහෙයින් ඉඩම් හිමියන්ට තරමක් හෝ සහන දායී වන පරිදි ප්‍රවෙණි දාස ක්‍රමය අහෝසි කිරීමට 1861 දී සාර් තුමා තීන්දු කලේ කැරැල්ලක් තුලින් එලැඹීමට සිදුවන අනාගත ශමථයක් ඔවුනට වඩාත් අනර්ථකාරී විය හැකි අවබෝධ වූ නිසාය
ගමනාගමනයේ හා සන්නිවේදනයේ ප්‍රගතියට අනුලෝමව යුරෝපීය දර්ශනය හා සාහිත්යයට දොරටු විවර වූ බැවින්ද, කාර්මීකකරණය නාගරික කම්කරු පන්තියක් ඇති කල හෙයින්ද ප්‍රංශයේ අත්දුටු අන්දමේ හිංසාකාරී සමාජ පෙරලියක අනතුර ගැන රුසියාවද නිති අවධානයෙන් පසුවූවාය
යුරෝපයේ නැඟී එන බලවතාවූ ප්‍රසියාවේ චාන්ස්ලර් ධුරයට ඔටෝ වොන් බිස්මාර්ක් කුමාරයා පත්වීම යුරෝපයේ අනාගත ගමන් මඟෙහි තවත් තීරණාත්මක සන්ධිස්ථානයකි
ඔහු එදා මෙදා ලොව පහල වූ විශිෂ්ටතම රාජ්‍යතාන්ත්‍රිකයකු ලෙස සැලකේ. යුරෝපයේ සම්ප්‍රදායික ජර්මන් භූමි එක්කොට ජර්මන් අධිරාජ්‍යයක් ගොඩනැඟීමෙහිලා සිහින දුටු ඔහු 1866 දී තම තරඟකාරී වාර්ගික බෑයා වූ ඔස්ට්‍රියාව සමඟ සටන් කොට උතුරු ජර්මන් ඒකාබද්ධ සංගමය (North German Confederation) ස්ථාපිත කලේ එහි පළමු පියවර ලෙසටය
අසරණ වූ ඔස්ට්‍රියාවේ හැබ්ස්බර්ග් වරු තම කිරීටයට අයත් විශාලතම වසම වූ හන්ගේරියාව හා එක්ව ද්විත්ව-රාජාණ්ඩුවක් (Duel Monarch) පිහිටුවා ගත්හ
අනතුරුව ප්‍රංශය කුපිත කරවා යුද්ධයට පොළඹවා ගත් බිස්මාර්ක් ඈ සතු ඇල්සාස්-ලොරේන් ප්‍රදේශ ද ඈඳා ගනිමින් 1871 ජර්මන් අධිරාජ්‍යය ප්‍රකාශයට පත් කලේය
මේ සමඟ යුරෝපයේ බල තුලනය නැවත වෙනස් විය
බිස්මාර්ක් කුමාරයාගේ රාජ්‍යතාන්ත්‍රික සිල්පදය වූයේ රුසියාවේ සහාය හෝ මධ්‍යස්ථතාවය සහතික කෙරෙන තාක් අභිනව ජර්මන් අධිරාජ්‍යය අපරාජිත වනු ඇති බවයි. බිස්මාර්ක් අයත් නැගෙනහිර ප්‍රසියානු ඉඩම්හිමි රදල පෙලපත නොහොත් ‘ජුන්කර්’ පන්තිය හා රුසියාව අතර වූ සාම්ප්‍රදායික මිතුදම ඔහු ජර්මන් විදෙස් පිළිවෙතටද පාදක කොට ගත් බව පෙනේ
1876 දී ඔටෝමන් පාලනයට එරෙහිව පැන නැඟුන බල්ගේරියානු නිදහස් සටන තුර්කි වරු විසින් ක්‍රෑර ලෙස මැඩලන ලදී
මෙ ගැන ඉමහත් කැක්කුමක් ඇති කොටගත් රුසියාව ඔටෝමන් අධිරාජ්යයට එරෙහිව යුද ප්‍රකාශ කලාය
ජර්මනිය රුසියාවට හිතවත් මධ්‍ය්ස්ථ ස්ථාවරයක පසුවීම මෙහිදී ඉමහත් වාසියක් විය
ඔටෝමන් අධිරාජ්‍යයට අයත් බොස්නියා-හර්සෙගොවිනා ප්‍රදේශය තෑගි කරන බවට දෙන ලද පොරොන්දුවකින් ඔස්ට්‍රියා-හංගේරියද නිහඬ කරවීමට ක්‍රෙම්ලිනය සමත් විය
1870 පරාජයෙන් දුර්මුඛව සිටි ප්‍රංශය නොසලකා හැරිය හැකි සාධකයක් ලෙස කපා හරින ලදී
මේ හේතුවෙන් රුසියානු හමුදා බෝල්කන් කලාපයට ඇතුළු වන විට එය නුදුටුවා සේ සිටීමට බ්‍රිතාන්යයට සිදුවූ අතර බල්ගේරියාව හා රොමේනියාව ස්වාධීනත්වය ලැබූයේ ඔටෝමන් අධිරාජ්‍යය තවදුරටත් ක්ෂය කරවමිනි
“විමුක්තිදායක සාර් තුමා වෙත කෘතවේදී බල්ගේරියානුවන් ගෙන්’ යන වැකිය කෙටූ දෙවන ඇලෙක්සැන්ඩර්ගේ දැවැන්ත ප්‍රතිමාවක් සොෆියා නුවර පාර්ලිමෙන්තුව ඉදිරිපිට අද දක්වා දක්නට ඇත
යුරෝපයේ නව සමස්ථ කරු ලෙස ඉදිරිපත් වූ බිස්මාර් කුමාරයා 1878 බර්ලින් නුවර සාම සම්මේලනයක් කැඳවීය
ට්‍රාන්ස් කොකේසස් පෙදෙස හා බැසරේබියාව රුසියාව විසින්ද, බොස්නියා-හර්සෙගොවිනාව ඔස්ට්‍රියා-හංගේරිය විසින්ද ඈඳා ගනු ලැබූ අතර සයිප්‍රසය හිමි කොටගත් බ්‍රිතාන්‍යය රුසියානු බලය වර්ධනය වීම වැලැක්වීමේ අටියෙන් නව බල්ගේරියාවේ දේශසීමා අරබයා කලහ කිරීමට වූවාය
ජර්මනිය හා ඔස්ට්‍රියාව ද මෙතැනදී ඉංග්‍රීසීන් හා එකඟ වූ හෙයින් බල්ගේරියාවේ දේශසීමා කුඩා කොට එය අර්ධ ස්වතන්ත්‍ර රාජ්‍යයක් බවට පත් කිරීමටද, මැසිඩෝනියාව තුර්කියට ආපසු ලබා දීමටද සිදුවිය
මින් උරණ වූ රුසියානුවෝ එ වෙනුවෙන් සර්බියාවේ පූර්ණ ස්වාධීනත්වය කෙවල් කලහ
දැඩි රාජ්‍යතාන්ත්‍රික ආතතියක් අමෙද පැවැත්වුන මෙම සාකච්ඡා අතරතුරදී වරක් කෝපයෙන් අත් ඔසවා මොර දුන් රුසියානු නියෝජිත ඇලෙක්සැන්ඩර් ගොර්චෙකොව් කුමාරයා වෙත බිස්මාර්ක්ගේ පුටුව යට සිටි ටයිරස් නම් සුනඛයා කඩා පැන්නේ රුසියානුවාගේ අංගචලනයන් තම ස්වාමියාට එල්ල වූ අනතුරක් ලෙස සලකා විය යුතුය
එහෙත් බිස්මාර්ක් තම භූමිකාවට සරිලන අයුරින් පෞද්ගලිකව සමාව අයැද සිටීමත්, කලිසම ඉරී යාම අහෙරුන විට අන් අගතියක් රුසියානු රාජ්‍යතාන්ත්‍රිකායාට සිදු නොවීමත් නිසා මෙමඟින් හටගැනීමට ඉඩ තිබූ තවත් අකල් යුද්ධයක් වැලකී ගියේය
රුසියානු බලය බෝල්කන් කලාපයේ වර්ධනය වීම ස්ලාව් භූමි ප්‍රදේශ ඇතුලත් ඔස්ට්‍රියා-හංගේරියේ ස්ථාවරත්වයටද ඉමහත් තර්ජනයකි
උද්ගතව තිබූ නව වාතාවරණය තුල පැරණි කෝන්තර යම්තාක් දුරකට නොතකා හරිමින් සිය අභිවෘද්ධිය තකා යම් යම් සීමාසහිත එකඟත්වයන්ට එළඹීමට යුරෝපා බලවතුනට සිදු විය
මීට හොඳම උදාහරණය 1879 දී පැරණි ප්‍රතිවාදීන් වූ ජර්මනිය හා ඔස්ට්‍රියා-හංගේරිය අතර ඇතිවූ මහත් ආන්දෝලනාත්මක ද්විත්ව සන්ධානයයි
රුසියානු ආක්‍රමණයකදී එකිනෙකාට උපකාර කිරීමටත් වෙනත් බලවතෙකු සමඟ ඇති වන යුද්ධයකදී අනිත් පාර්ශ්වය මධ්‍යස්ථව සිටීමටත් එමඟින් දෙරට ගිවිස ගත්හ
එහෙත් අනිත් අතට රුසියාව හා ප්‍රති ආරක්ෂණ ගිවිසුමකට එලැඹුන බිස්මාර්ක් එමඟින් ප්‍රංශය හා ඇතිවන ගැටිමකදී රුසියාවේ මධ්‍යස්ථ භාවය තහවුරු කොටගැනීමෙහිලා සමත්විය
යම්හෙයකින් තම සතුරා වූ ප්‍රංශය හා රුසියාව සන්දාන ගතවුවහොත් ජර්මනියට පෙරමුණු දෙකක යුද්දයකට (Two Front War) මුහුණ දීමට සිදුවනු ඇතැයි ඔහු තුල විශාල බියක් තිබිණ
රුසියාවේ මේ වනවිට විප්ලවීය ව්‍යාපාර‍ හිස ඔසවමින් තිබිණ
මේ තත්වය යටතේ ලිබරල් වාදීන්ගේ පැතුම වූයේ ස්ලාව් අනන්‍යතාව මත පදනම් වූ පාලන ක්‍රමයක් වෙනුවට ඔවුන්ගේ ඉලක්කය වූයේ යුරෝපීය පන්නයේ ව්‍යවස්ථා සංශෝධනයක් රට තුල ස්ථාපිත කිරීමයි
මේ අතර මීර් හෙවත් රුසියානු ගොවි කොමියුන ගොඩනෙගීම වෙනුවෙන් පෙනී සිටි නරෝද්නයා වොල්යා (Narodnaya Volya) නැමැති කණ්ඩායම කොටස් අධිරාජයා ඝාතනය කිරීමට කුමන්ත්‍රණය කලහ
අද සම්මතයන් අනුව ගත් කල එය ත්‍රස්තවාදී සංවිධානයකට සමානය
1881 මාර්තු 13 දා තම කොසෑක් ආරක්ෂකයන් සමඟ ගමන් කරමින් සිටි දෙවන ඇලෙක්සැන්ඩර්ට ශාන්ත පීටර්ස්බර්ග් අගනුවර පෙව්චෙස්කි පාලම මතදී බෝම්බ ප්‍රහාරයක් එල්ල විය
ඉලක්කයට මඳක් ඈතින් පුපුරා යාම නිසා රාජකීය රථය අබලන් වුවද ඉන් සාර් තුමාට අනතුරක් වූයේ නැත
එහෙත් හදිසි තත්වයකට මුහුන දීමෙහිලා සූදානමින් සිටි ප්‍රහාරකයෝ තවත් බෝම්බයක් එල්ල කලහ
එම පිපිරීමෙන් උදරය ඉරී දෙපා වෙන්වී මාරක තුවාල ලද සාර් තුමා ක්‍රෙම්ලිනයට රැගෙන යන ලදී
නොබෝ වේලාවකින් හේ අවසන් හුස්ම හෙලීය
ලිබරල් මතවාද දැරූ දෙවන ඇලෙක්සැන්ඩර් නිකරුනේ ඝාතනය කිරීම සාමකාමී ප්‍රතිසංස්කරණ සඳහා කිසියම් සූදානමින් පසුවූ රුසියාවේ දේශපාලන පරිණාමනය ඇණහිරටීමට හේතු විය
සාර්ගේ මරණයෙන් කම්පාවට පත් මහජනයා තුල විප්ලව වාදීන් කෙරේ වූ ගෞරවය අප්‍රසාදයක් බවට පත්වූ අතර මරණය සියැසින් දුටු ක්‍රෙම්ලිනයේ අනාගත රජවරුන් වූ නැසීගිය සාර්ගේ තුන්වන ඇලෙක්සැන්ඩර් මෙන්ම මුණුපුරු දෙවන නිකොලස් ද විප්ලවීය ව්‍යාපාරය කෙරේ ඉමහත් ක්‍රෝධයක් ඇති කොටගත්හ
එහි ප්‍රතිඵලය වූයේ ඉදිරි කාලය තුල රුසියාවේ සියළු අන්දමේ දේශපාලන ප්‍රතිසංස්කරණ ඇණ හිටීමත් සාර් වරු දැඩි මර්දනකාරී පිළිවෙතකට යොමු වීමත්ය
1888 මාර්තුවේදී නව සාර් ලෙස කිරුළු පැඳි තුන්වන ඇලෙක්සැන්ඩර් ඝාතනය කිරීමේ තැතක් ව්යවර්ථ කරන ලදී
සැලැස්මේ මහමොල කරු ලෙස සිර භාරයට ගැනුනේ ඇලෙක්සැන්ඩර් උල්යානොව් නැමති නරෝද්යා වොල්යා සංවිධානයේ සාමාජිකයෙකි
ඔහු එල්ලා මරා දැමුන අතර ඔහුගේ බාල සොයුරා වඩාත් දැඩි අධිෂ්ඨානයකින් යුතුව රහස් සාර්-විරෝධී ව්‍යාපාරය හා එක් වීමයි
“මේ කරපු දේ විපාක ඔවුන්ට විඳින්න වේවි” ගැටවරයා කීවේලු
හේ ව්ලැදිමීර් උල්යානොව් නම් විය
ඔහු ඉතිහාසය තුල වඩාත් ජනප්‍රිය වූයේ ‘ලෙනින්’ යන නමිනි
තම සොයුරා වෙනුවෙන් පලිගැනීමට ලෙනින් ශපථ කරන අතර ජර්මනියේ අයෝමය චාන්ස්ලර් බිස්මාර්ක් දෙවන විල්හෙල්ම් කයිසාර් (Kaiser = ජර්මන් අධිරාජයා) සමඟ කලහ කොට ධුරයෙන් ඉල්ලා අස්විය
ඒ වන විට ඉතිහාසය මත රුධිරයෙන් සිය නම සටහන් කල ඔඅස්ට්‍රියානු ජාතික ඇඩොල්ෆ් හිට්ලර්ගේ වයස අවුරුද්දකි
මේ සබඳතා පිළිබඳ සවිස්තරාත්මක පැහැදිලි කිරීමක් ජර්මන් අධිරාජ්යය නිර්මාණය කල මහා රාජ්යතාන්ත්රිකයා සහ බිස්මාර්ක් ගේ එක්සත්කරණය (1862-1871) යන පෙර ලිපි තුලින් ඉදිරිපත් කොට ඇත
බිස්මාර්ක් ගේ නික්මයාමත් සමඟ ජර්මන් විදේශ පිළිවෙත කණ පිට පෙරළුන අතර දෙවන විල්හෙල්ම් කයිසාර් රුසියාව කෙරේ දැක්වූයේ සතුරු ආකල්පයකි
මේ හේතුව නිසා රුසියාව 1894 දී ජර්මනියේ පස මිතුරා වූ ප්‍රංශය සමඟ ද්විත්ව සන්ධානයක් ඇති කොටගත්තේ යුරෝපය දැවැන්ත බල කඳවුරු දෙකකට බෙදා වෙන් කරමිනි
ජර්මන් ප්‍රහාරයකදී එකිනෙකාට උදවු කිරීමට එමඟින් දෙපාර්ශව ගිවිස ගත්හ
ඔටෝමන් අධිරාජ්යය තමාට තවදුරටත් තර්ජනයක් නොවීමත්, ප්‍රංශ-රුසියා ගිවිසුම තුලින් ජර්මනියේ හැකියාව අකර්මන්‍ය වූ බව පෙනී යාමත් නිසා ක්‍රෙම්ලිනය තම විදෙස් පිළිවෙත තුල දැන් ප්‍රධාන වශයෙන් අවධානය යොමු කලේ බෝල්කන් පෙදෙසේ ස්ලාව් නිදහස් ව්‍යාපාරය ප්‍රවර්දන කිරීම කෙරෙහිය
මෙහි ලා ඇගේ විශ්වාසදායක සගයා වූයේ මෑතදී ඔටෝමන් අධිරාජ්‍යයෙන් නිදහස ලත් සර්බියාවයි. මේ හේතුව නිසා බෝල්කන් පෙදෙසේ ස්ලාව් වාසභූමි එක්කොට අටවාගත් අස්ථාවර අධිරාජ්‍යයක් ආණ්ඩු කල ඔස්ට්‍රියා-හංගේරිය හා රුසියාව අතර ආතතිය සමනය කොට නොහෙන සේ උත්සන්න වෙමින් තිබිණ
වාර්ගික හා භූ දේශපාලනික රීතීන් විසින් උසි ගැන්වනු ලැබ සිටි රුසියානු හිතකාමී සර්ව ස්ලාව් වාදයත්, ජර්මන් හිතකාමී සර්ව-ජර්මන් වාදයත් ඒවනවිටත් කැසකවමින් සිටියේ ඒ නොවැලැක්විය ඓතිහසික ඝට්ටනය සඳහාය
1898 සිය මරණයට පෙර බිස්මාර්ක් මෙසේ කීවේළු
“ ඔන්න බලන්න, බෝල්කන් පෙදෙසෙ වෙන මෝඩ සිද්ධියක් නිසා කවද හරි විසාල යුද්දයක් ඇතිවෙනවා” එය පළමු ලෝක යුද්ධය ගැන කී අනාවැකියක් වැන්න
Chamara Siriwardene

1905 විප්ලවය

බිස්මාර්ක් බියවූ පරිදිම 1894 දී ප්‍රංශය සමඟ ද්විත්ව සන්ධානයකට එලැඹුන තුන්වන ඇලෙක්සැන්ඩර් සාර් අනතුරුව වකුගඩු ආබාදයක් හේතුවෙන් බරපතල ලෙස රෝගාතුර විය
එවිට ඔහුගේ වයස හතලිස් නවයකි
ඔහුගේ පුතා හා උරුමක්කාරයාද වූ විසි හය හැවිරිදි නිකොලස් හා ලේලි වූ ජර්මන් රජ පෙලපතින් පැවතෙන හැසේ හි ඇලික්ස් (ඇලෙක්සැන්ඩ්‍රා) කුමරිය මරණාසන්න රෝගියා හමුවට කැඳවන ලදී
පූර්ණ නිල ඇඳුමින් සැරසී මරණ මංචකයේ වැතිර සිටි අධිරාජයා ප්‍රංශය සමඟ තමා ඇතිකොටගත් මිතුදම දිගටම පවත්වාගෙන යන බවට පුතා පොරොන්දු කරවා ගත්තේය
දස දිනකින් ඔහු මියගිය කල දෙවන නිකොලස් කිරුළු පැලැන්දේ තමා ක්‍රෙම්ලිනයේ අවසන් අධිරාජයා බව නොදැනයි
රජ පවුල් අතර අවාහ ගණුදෙණු කිරීමේ සම්ප්‍රදාය හේතුවෙන් යුරෝපයේ කිරීට අතර බොහෝ අන්‍යොන්‍ය ඥාති සබදතා තිබිණ
ජර්මනියේ දෙවන විල්හෙල්ම් කයිසාර් තුමා හා වේල්ස් හි ජෝර්ජ් කුමරුද දෙවන නිකොලස්ගේ ඥාති සහෝදරයෝය
රුසියාවේ නව ප්‍රතිවාදියා වූ ඔස්ට්‍රියා හංගේරියේ ප්‍රාන්ස් ජෝසොෆ් අධිරාජයා සමඟ හිතවත් කම් ඇතිකොටගත් නව සාර් බෝල්කන් ප්‍රදේශ අරබයා හැබ්ස්බර්ග් වරු හා ‘මහත්වරුන්ගෙ එකඟතාවක්’ ඇති කොටගත්තේය
මේ හේතුවෙන් තමා සුළු කොට තැකීමට මාන බැළූ බිරිඳ ගේ පාර්ශ්වයේ උද්දච්ච විල්හෙල්ම් කයිසාර් හා කරට කර සිටීමට තරම් රාජ්‍යතාන්ත්‍රික හයියක් ඔහුට තිබිණ
රාජ වාංශිකයන් අතර එතරම් ජනප්‍රිය නැති කයිසාර් මහා යුද්ධයකට අර අඳින බවට ඒ වනව්ටත් සැකයක් තිබිණ
එසේ වුවද අභ්‍යන්තර වශයෙන් රුසියාව දැන් වඩාත් අස්ථාවර විය
විශ්ව විද්‍යාල සිසුන් අතර උද්ඝෝෂණ සංවිධානය කොට හසුවූ ව්ලැදිමීර් උල්යානොව් නොහොත් ලෙනින් සයිබීරියාවට පිටුවහල් කරන ලදී
අනතුරුව හේ න්දේෂ්දා කෘප්ස්කයා නැමති සමාන අදහස් සහිත තරුණිය හා විවාහ විය
දඬුවම් කාලය අවසන් කල ලෙනින් රුසියාවෙන් පිටවී ජර්මනියේ ස්විට්සර්ලන්තයේ හා බ්‍රිතාන්‍යයේ වරින් වර නවාතැන් ගත්තේය
එදා සාර් විරෝධීන්ගේ පොදු නවාතැන වූ ස්විට්සර්ලන්තය කේන්ද්‍ර කොටගත් රුසියන් සමාජ ප්‍රජාතන්ත්‍ර වාදී ව්‍යාපාරය හා ඔහු එක් වූයේ මේ කාලයේදීය
සාර්ගෙ මර්ධනයෙන් ගැලවෙනු වස් ඔවුන් රැස්වීම් පැවැත්වුනේ වෙනත් යුරෝපීය නගර වලදීය
එසෙ වුවද මෙකල වන විට ඔවුන් ඒ ඒ රටවල පොලිස් ඔත්තු කරුවන්ගේ අවදානයට ලක්ව සිටියහ
විෂබීජ වපුරුවන විප්ලවීය ව්‍යාපාර සෑම රාජාණ්ඩුවකටම අරහංය
යෝජිත ප්‍රතිසංස්කරණ අරබයා පොදු එකඟත්වයක් නොතිබිණ
ප්‍රභූන් තම ඉඩම් අයිතිය වෙනුවෙන් පෙනී සිටියද ඔවුන් තම දේපොල එ වනවිටත් සිටියේ තම දේපොල ගොවි සමාජ වලට විකුණා දමමිනි
සාමකාමී ව්‍යවස්ථා පෙරලියක් අපේක්ෂා කල ව්‍යවස්ථාපිත ප්‍රජාතන්ත්‍රවදීන් නොහොත් කැඩෙට් වරු ගොවීන්ට ඉඩම් ලබාදීම පිළිගත් අතර ඒ වෙනුවෙන් ඉඩම් හිමියන්ට ගෙවිය යුතු බව කීහ
වාමාංශය නියෝජනය කල සමාජ විප්ලවවාදීන්ගේ හා සමාජ ප්‍රජාතන්ත්‍ර වාදින්ගේ මතය වූයේ ඉඩම් ගෙවීමකින් තොරව රාජ සන්තක කලයුතු බවයි. එහෙත් විප්ලවය සඳහා විශ්වාසය තැබිය හැක්කේ ගැමි ගොවියන් නොව නාගරික කම්කරුවන් කෙරේ බව මාක්ස් වාදය නියෝජනය කල සමාජ ප්‍රජාතන්ත්‍රවාදීන්ගේ මතය විය
සමාජ-ප්‍රජාතන්ත්‍රික ව්‍යාපරය තුල ද අපමණ මත ගැටුම් තිබිණ
මෙ අතරින් ප්‍රධාන තැනක් ගත්තේ සංවිධානයේ ව්‍යුහයයි
ප්‍රමාණවත් ස්අංශෝධන වලින් සෑහීමට පත් වීමට කැමැත්තෙන් පසුවූ ලිබරල් වාදීන්ගේ තර්කය වූයේ නායකත්වයෙන් පරිබාහිරව මත පල කිරීමේ අයිතිය සාමාජිකයන් සතුව තිබිය යුතු බවය
එහෙත් ප්‍රචණ්ඩ විප්ලවයක් හරහා බලය අල්ලා ගැනීම වෙනුවෙන් පෙනී සිටි ලෙනින් නියෝජනය කල පාර්ශ්වය කියා සිටියේ ශක්තිමත් නායකත්වයකට සාමාජිකත්වය අවනත විය යුතු බවයි. බොල්ෂෙවික් වරු හා මෙන්ෂෙවික් වරු ලන්ඩනයේ විවාද කරන අතර ඈත පෙරදිග බලය වෙනුවෙන් රුසියාව හා ජපානය අතර යුද්ධයක් හට ගති
සූවස් ඇල හරහා රුසියානු යුද නැවු ගමනාගමනයට අවසර නොදෙන බවට ටෝකියෝව හා ලන්ඩනය අතර වූ එකඟත්වය නිසා සාපේක්ෂ වශයෙන් වැඩි ජපන් නාවුක බලයට මුහුණ දීමට තරම් ප්‍රමාණවත් අතිරේක බල ඇණී කලට වෙලාවට යැවීමට අපොහොසත් වූ හෙයින් තම උද්දච්ච ඥාති සහෝදරයා වූ ජර්මනියේ කයිසාර් හරහා සාමය ඉල්ලා සිටීමට සාර්ට සිදුවිය
මෙය දේශපාලනික වශයෙන් රුසියානු අධිරාජ්‍යයේ මෙන්ම පෞද්ගලික වශයෙන් දෙවන නිකොලස්ගේද අභිමානයට මරු පහරකි
මේ හා සමාන්තරව රුසියාව තුල ප්‍රචණ්ඩ ක්‍රියා රැල්ලක් පැතිර ගියේය
ප්‍රභූන් කිහිප ඩෙනෙක් ඝාහනය කරන ලදී
සාර්ගේ ප්‍රතිරූපය පිරිහී ගිය මේ අවස්ථාව ලිබරල් ප්‍රතිසංස්කරණ ඉල්ලා බල කෙරෙන පෙත්සමක් සාර්ට භාරදීමට සමාජ ප්‍රජාතන්ත්‍රවාදීහූ ශාන්ත පීටර්ස්බර්ගයේ කාර්මික ජනපද ආශ්‍රිත කම්කරුවන් පොලඹවා ගත්හ
1905 ජනවාරියේ පෙත්සම රැගෙන ශීත මාලිගයට ඇතුළු වීමට ලක්ෂයකට අධික පෙලපාලි කරුවන් දැරූ තැත අවසන් වූයේ පොලිසිය විසින් ඔවුන් ක්‍රෑර ලෙස මැඩලනු ලැබීමෙනි
වෙඩි තැබීම් වලින් දෙසියයක් පමණ මිය ගියහ
මේ පුවත පැතිර යාමත් සමඟ රට පුරා කම්කරුවෝ වැඩ වැරූහ
ගමනාගමනය අඩාල විය
තමා ප්‍රතිසංස්කරණ සඳහා සූදානම් බව සාර් කියා සිටියේය
ලිබරල් වාදීහූ එපමණකින් සැනසුනද බොල්ෂෙවික් වරු ප්‍රචන්ඩ විප්ලවයක් සඳහා කම්කරුවන් පෙලඹවීමට තැත් දැරූහ
සාර් මීට පිළිතුරු දුන්නේ නැවත වරක් කැරලිකාරී කන්ඩායම් දාරුණු ලෙස මැඩලීමෙනි
මිය ගිය ගනණ දස දහස් හගණනක් බවට සැක කෙරේ
එහෙත් අනතුරුව පොරොන්දුවූ පරිදි ව්‍යවස්ථාදායක සභාවක් හෙවත් ඩූමාවක් පිහිටවූ ඔහු රට තුල දේශපාලන නිදහස ස්ථාපිත කලේය
ලෙනින්ට ආපසු සියරට බලා එමට අවස්ථාව ලැබිණ
මද්‍යස්ථ මත ධාරීන් තෘප්තිමත් වූ බවක් පෙනුනද සමාජ ප්‍රජාතාන්ත්‍රවාදීන්ට උවමනා වූයේ ප්‍රතිසංස්කරණ නොව ප්‍රතිෂ්ඨාපනයකි
අධිරාජ්‍යය බිඳ දැමීම ඔවුන්ගේ අභිලාෂය විය
තමා විසින් ඉල්ලා සිටි ලිබරල් දේශපාලන වාතාවරණයට ප්‍රවේශයක් ලැබී තිබියදීත්, අරමුදල් සපයා ගැනීම සඳහා තැපැල් කන්තෝරු ආ බැංකු කැඩීම වැනි ඊට හාත් පසින්ම පටහැනි ක්‍රියා මාර්ග වලට බොල්ෂෙවික් වරු යොමුවීම නිසා සියළු ප්‍රතිසංස්කරණ හකුලා ගැනීමට තවත් අවස්ථාවක්ද, මර්දන රැල්ලක් දියත් කිරිම සඳහා තවත් හෙතුවක්ද බලලෝභී සාර්ටද ලැබිණ
සාමකාමී වෙනසක් අපේක්ෂා කල වඩාත් මධ්‍ය්ස්ථ කණ්ඩායම් චෝදනා කලේ සමාජ ප්‍රජාතන්ත්‍රවාදීන්ටය
ව්‍යවස්ථා වෙනසක් වෙනුවට අරාජිකත්වය ඇති කරන තැපැල් කන්තෝරු හා බැංකු කොල්ල කෑම මෙන්ෂෙවික් වරු පවා හෙලා දුටූහ
ඩූමාව විසුරුවා හැරිය සාර් සියළු විප්ලවවාදීන් අත්ඩංගුවට ගැනීමට ඔක්නාරා පොලිසියට නියම කල අතර ලෙනින් නැවත ස්විට්සර්ලන්තයට පලා ගියේය
විප්ලවය අවසන් වූ අතර රුසියාව නැවතත් තාවකාලික ලෙස සාර්ගේ අධිකාරියට නතුවිය
රුසියාව අභ්‍යන්තර වශයෙන් සෑහෙන දුරට සන්සුන් වුවද, ඇගේ ප්‍රධාන බාහිර බලක්ෂෙත්‍රය වූ බෝල්කන් කලාපය තුල මේ වනවිට ඇතුව තිබුනේ උණුසුම් තත්වයකි
ඊට හේතුව වූයේ ඇගේ බෝල්කන් සගයා වූ සර්බියාව ඔස්ට්‍රියා-හංගේරියේ විසූ ස්ලාව් ජාතීන් නිදහස පතා උසි ගැන්වීමය
පහල ඩැනියුබ් ඉවුරු මත තමා නාභිය කොටගත් දකුණු දිග ස්ලාව් රාජ්‍යයක් හෙවත් යුගොස්ලාවියාවක් බිහි කිරීමට ඈ සිහින දුටුවාය
මේ තත්වය මත ඔස්ට්‍රියා-හංගේරිය පසුවූයේ සර්බියාව විනාශ කොට දැමීමට සුදුසු අවස්ථාවක් උදා වන තුරු ඇඟිලි ගනිමිනි
ඒ පසුපස වූයේ සර්ව ජර්මන් වාදය හා සර්ව ස්ලාව් වාදය අතර ආතතිය අතර තවදුරටත් දැරිය නොහෙන තරම් උත්සන්න ව තිබූ ආතතියයි
විප්ලව වාදීන් තාවකාලික මැඩලූ සාර්තුමා පළමු ලෝක යුද්ධය සඳහා ලහි ලහියේ සූදානම් වූයේ එය රුසියානු අධිරාජ්‍යයේ මෙන්ම තමාගේද අවසානය වනු ඇති බව නොදැනය
Chamara Siriwardene

රුසියානු අධිරාජ්‍යයේ අවසානය

පළමු ලෝක යුද්ධයට අරුම හේතුව වූයේ ඔස්ට්‍රියාවේ ඔටුන්න හිමි කුමාරයා හා දේවිය 1914 ජුනි 28 දා ඔස්ට්‍රියා-හංගේරිය විසින් ඈඳාගනු ලැබූ බොස්නියාවේ සරාජිවෝ අගනුවර දී සර්බ් අන්තවාදියෙකු විසින් ඝාතනය කිරීමයි
උග්‍ර සර්ව-ස්ලාව් වාදියෙකු ලෙස ප්‍රකට ද්‍රැගුටින් දිමිත්‍රිජෙවික් නැමති සර්බියානු ඔත්තු සේවා නිලධාරියා මීට වගකිව යුතු බව කියා සිටි ඔස්ට්‍රියාව ඒ කරුණ මත සර්බියාවට එරෙහිව යුද්ධ ප්‍රකාශ කල අතර, ස්ලාව් වරුන්ගේ ආරක්ෂකයා ලෙස පෙනී සිටි රුසියාව සර්බියාවට පක්ෂව හමුදා කැඳවීමට නියෝග කලාය
ඔස්ට්‍රියාවේ මිතුරා වූ ජර්මනිය මීට ප්‍රතිචාර දැක්වූයේ රුසියාවට හා ඇගේ මිතුරා වූ ප්‍රංශයට එරෙහිව යුද ප්‍රකාශ කරමිනි
1906 ජර්මන් සෙනෙව් මණ්ඩල ප්‍රධානී ජනරාල් ඇල්ෆ්‍රඩ් වොන් ශ්ලයිෆන් සිටුවරයාගේ සැලැස්මට අනුව ජර්මන් හමුදා ප්‍රංශයට පහරදීමේ වේදිකාව ලෙස බෙල්ජියම යොදාගත් අතර, බෙල්ජියමේ ස්වාධීනත්වය උල්ලංඝනය කිරීම මත බ්‍රිතාන්‍යයද ජර්මනියට එරෙහිව යුද්ධයට සම්බන්ධ වූවාය
එක් අතකින් එය ඥාතීන් අතර යුද්ධයක් විය
ලෝක යුද්ධයකට මුල පිරූ අවාසනාවත් ඔස්ට්‍රියානු රජ පවුල යන පෙර ලිපියෙන් මේ තත්වය පිළිබඳ වැඩිදුර විස්තර කොට ඇත
සියවසකට මෙපිටින් ප්‍රධාන යුරෝපීය බලයක් සමඟ යුද වැදී නොසිටි රුසියාව කාර්මික විප්ලවය විසින් බටහිර යුද ශිල්පය තුල ඇති කොට තිබූ ප්‍රගතිය අත්දුටුවේ අමනාපය මුසු විස්මයෙන් යුතුවයි. බ්‍රිතාන්‍ය හා ජර්මන් ඒකක ගිණි බලය පුහුණුව හා සැපයුම් අතින් වඩාත් පොහොසත් බව පෙණින
නැගෙනහිර ප්‍රසියාවට එල්ල කල ප්‍රහාරය අසාර්ථක වුවද ඔස්ට්‍රියාවට අයත් ගැලීෂියාව ආක්‍රමණය කිරීමට ඒ තත්වය යටතේ පවා ඈ සමත් වූවාය
එහෙත් විසිවන සියවසේ යුද උපක්‍රම හා තාක්ෂණය නිසා දිගින් දිගට ඇදී ගිය වෙහෙසකර යුද්ධයකට මුහුණදීමට ඈට හැකියාවක් නොතිබිණ
එහෙත් රුසියාව ලවා නැගෙනහිර පෙරමුණක් පවත්වාගෙන යාම උපායමාර්ගික වශයෙන් අතිශය වැදගත් බැවින් කෙසේ හෝ අල්ලගෙන සිටින මෙන් බටහිර ඥාතීහූ සාර්ට බල කලෝය
එහෙත් යුද්ධය වෙනුවෙන් පුරා තුන් වසරක් කෝටි එකහමාරක ශ්‍රම බලකායක් ගොවි බිම් වලින් ඉවත් කිරීම නිසා ආර්ථිකය කඩා වැටුන අතර සෙබළුන් පන්ලක්ෂයක් මිය යාමෙන් පසුව හෝ ලද නිෂ්චිත ජයග්‍රහණයක් දැක්වීමට නොහැකිවීම අරබයා සාර්ට එරෙහිව රට පුරා දැඩි මහජන විරෝධයක් ඇතිවිය
උද්ඝෝෂකයන්ගේ මූලික ඉල්ලීම් වූයේ ඉඩම් බෙදා දීමත් අනර්ථ කාරී යුද්දයෙන් ඉවත් වීමත්ය
මෙම තත්වය තුල 1917 මාර්තු මස දෙවන නිකොලස්ට සිහසුන හැරයාමට සිදුවීමත් එම කලබගෑනිය ඔක්තෝබර් විප්ලවය කරා පෙල ගැසුන අන්දමත් ක්‍රෙම්ලිනය ආණ්ඩුකල අවසන් සාර් ගේ ඉරණමත් ‘පළමු ලෝක යුද්ධය තුන් බිහි වූ රුසියන් විප්ලවය’ යන පෙර ලිපියෙන් විස්තර කෙරේ